text:
MATAUPU E SEFULU
Sa Ia Lagolagoina le Tapua‘iga Moni
1, 2. (a) Aiseā na mafatia ai tagata Isaraelu? (e) O ā teteega na feagai ma Elia i le Mauga o Karamelu?
UA TILOTILO atu Elia a o agaʻi atu le motu o tagata i le auvae mauga o Karamelu. E ui e leʻi malamalama lelei le taeao, ae ua mafai ona iloa atu foliga mafatia ma le matitiva o tagata, ona ua tolu ma le ʻafa tausaga talu ona iai le lāmala i le nuu.
2 O loo aofia ai foʻi ma perofeta e 450 a Paala, o ē ua tumu i le faamaualuluga ma le matuā feita iā Elia, le perofeta a Ieova. Ua fasiotia e le masiofo leaga o Iesepela le toʻatele o auauna a Ieova, ae o loo tumau pea lenei perofeta e tetee atu i le tapuaʻiga iā Paala. Ae faamata o le ā le umi o le a ia tumau ai? Atonu na manatu perofeta a Paala e lē mafai e se tagata e toʻatasi ona manumalo iā i latou. (1 Tu. 18:4, 19, 20) O loo tiʻetiʻe atu foʻi le tupu o Aapo i lana kariota, ma e lē fiafia foʻi o ia iā Elia.
3, 4. (a) O le ā le māfuaaga atonu na popole ai Elia a o fotuaʻi mai se aso tāua? (e) O ā fesili o le a tatou iloiloina?
3 O se aso ese lenei i le olaga o Elia. A o ia vaavaai atu i le gasolo ane o tagata, sa ia iloa lelei e lē o toe umi ae vāaitino tagata po o ai o le Atua ma tagata leaga e sili ona malosi. O ā ni ona faalogona a o vavala mai lenā aso fou? E mautinoa sa popole, auā o ia foʻi o se “tagata e pei o i tatou.” (Faitau le Iakopo 5:17.) E mautinoa foʻi, na lagona e Elia ua pei ua na o ia, ona ua siʻomia o ia e le anoanoaʻi o tagata lē faatuatua, o lo latou tupu ua liliuese mai le upu moni, ma perofeta fasioti tagata.—1 Tu. 18:22.
4 Ae na faapefea ona oo Isaraelu i lea tulaga? O le ā se aogā o lenei tala iā te oe? Seʻi o tatou iloilo le faaaʻoaʻoga o le faatuatua o Elia, ma aogā mo i tatou i aso nei.
Le Tumutumuga o se Tauiviga Umi
5, 6. (a) O le ā le tauiviga sa feagai ma tagata Isaraelu? (e) Na faapefea ona faatigā le tupu o Aapo i le finagalo o Ieova?
5 E tele taimi na vaaia ai e Elia le tuulafoaʻia e Isaraelu o le tapuaʻiga iā Ieova, o le mea e aupito sili ona tāua mo ona tagata. Ae mātau foʻi, e tele tausaga o feagai tagata Isaraelu ma se tauiviga, o le lē mautonu lea pe e auai i le tapuaʻiga moni iā Ieova, pe e ifo i tupua e pei o tagata o nuu ese. E oo ane i aso o Elia ua matuā faateleina le leaga o lenā tulaga.
6 Na matuā faatigā le tupu o Aapo iā Ieova ina ua faaipoipo iā Iesepela, le afafine o le tupu o Saitonu. Sa maumauaʻi Iesepela e faalautele atu le tapuaʻiga iā Paala, ae tafiesea le tapuaʻiga iā Ieova. Na vave ona lolo atu Aapo i lana taaʻiga, ma ia fausia ai se malumalu ma se fata faitaulaga mo Paala, ma taulamua i le tapuaʻia o lenei atua faapaupau.—1 Tu. 16:30-33.
7. (a) Aiseā e matuā inosia ai le tapuaʻiga iā Paala? (e) Aiseā e tatou te mautinoa ai e lē feteenaʻi le Tusi Paia e tusa ai o le umi o le lāmala i aso o Elia? (Faaaofia ai ma le pusa.)
7 Na matuā inosia e Ieova le tapuaʻiga iā Paala, ona na faasesēina ai Isaraelu ia lē tapuaʻi atu iā te Ia, o le Atua moni. E lē gata i lea, na fai ai faiga matagā ma le lē alofa, e pei o faiga faatalitane i tamaʻitaʻi ma alii i le malumalu, faapea le faaaogā o tamaiti e fai ai taulaga. Na faasala e Ieova le nuu e ala i le auina atu o Elia iā Aapo e faailoa atu o le a iai le lāmala i le nuu, ma e faatoʻā muta pe a faapea atu le perofeta a le Atua ua uma. (1 Tu. 17:1) Ina ua mavae ni nai tausaga, na alu atu loa Elia iā Aapo ma fai i ai, ia faatasitasi le nuu ma perofeta a Paala i le mauga o Karamelu. *
Ua faateteleina i aso nei nisi o vala matagā sa iloga ai le tapuaʻiga iā Paala
8. O le ā le tāua o le tala i le tapuaʻiga iā Paala iā i tatou?
8 O le ā la le tāua o lenei tauiviga iā i tatou i aso nei? E manatu nisi e lē tāua lea tala e faatatau i le tapuaʻiga a Paala, ona e lē o toe iai ni malumalu ma ni fata faitaulaga iā Paala. Peitaʻi e iai se uiga e sili atu ona tāua o lenei tala, nai lo na o se talafaasolopito. (Roma 15:4) O le upu “Paala,” o lona uiga o le “matai.” Na fetalai Ieova i ona tagata e ao ona latou filifili e avea o ia ma o latou “matai,” po o le tane e ana i latou. (Isa. 54:5) Pe e lē moni ea o loo tapuaʻi pea tagata i matai e ese mai i le Atua, o Lē e ona le malosi uma lava? O le mea moni, afai e faatāua i olaga o tagata le saʻilia o tupe, galuega, faafiafiaga, le fiafia e maua mai i faiga taufeusuaʻiga, po o se isi lava atua e ese mai iā Ieova, o lona uiga ua latou filifilia se isi matai. (Mata. 6:24; faitau le Roma 6:16.) O lea la, o loo olaola pea i aso nei nisi o vala sa faia i le tapuaʻiga iā Paala. O le tala i le mea na tupu i taimi o Elia, lea na faaalia ai po o Ieova po o Paala le Atua moni, e aogā iā i tatou e faia ai se filifiliga poto po o ai o le a tatou auauna i ai.
Na Faapefea Ona “Faalētonu” Manatu o Isaraelu?
9. (a) Aiseā na talafeagai ai le mauga o Karamelu, e faaalialia ai le tapuaʻiga sesē a Paala? (Tagaʻi foʻi i le faaopoopoga.) (e) O le ā le tala a Elia na fai atu i tagata?
9 E mafai ona iloa atu se vaega tele o Isaraelu, i le tumutumu o le mauga o Karamelu. E iloa atu ai le ālia i le vanu o Kisona e oo atu i le Sami Tele (Sami Metitirani), faapea mauga o Lepanona i le itu i mātū. * Peitaʻi, a o oso aʻe le lā i lea aso tāua, sa vaaia ai le tulaga lē lelei o le laufanua na tuu atu e Ieova i le fanau a Aperaamo. Ua avea nei ma laueleele mātūtū ma malō i mugālā, ona o le lē faalogo o tagata o le Atua. Na faalatalata atu Elia i tagata ma faapea atu: “O le ā ea le umi e tou te faalētonu ai i manatu eseese e lua? Afai o Ieova o le Atua moni, ia outou mulimuli atu iā te ia; ae afai o Paala, ia outou mulimuli atu iā te ia.”—1 Tu. 18:21.
10. Na faapefea i tagata Isaraelu ona ʻfaalētonu i manatu eseese e lua,’ ma o le ā le mea moni ua galo iā i latou?
10 O le ā le uiga o le faaupuga a Elia, ʻfaalētonu i manatu eseese e lua’? E leʻi iloa e na tagata na tatau ona latou filifili pe tapuaʻi iā Ieova pe tapuaʻi iā Paala. Na latou manatu e mafai lava ona tapuaʻi iā i laʻua uma, i le uiga e faapea e mafai ona faamalie Paala i a latou faiga faatapuaʻiga matagā, ae ōle atu pea iā Ieova mo mea e mananaʻo ai. Atonu na manatu o le a faamanuia Paala i a latou faatoʻaga ma lafumanu, ae puipuia e “Ieova o ʻau” i latou i taimi o taua. (1 Samu. 17:45) Na galo iā i latou le mea moni, lea foʻi e lē o iloa e le toʻatele i aso nei e faapea, e inosia e Ieova se tapuaʻiga e nini faatasi ma tapuaʻiga i isi atua. E finagalo Ieova e tapuaʻi atu tau o ia.—Faitau le Esoto 20:5.
11. E faapefea i le lauga a Elia i le mauga o Karamelu, ona fesoasoani iā i tatou e toe iloilo la tatou tapuaʻiga ma mea o loo tatou faamuamua?
11 O lea la, sa faalētonu Isaraelu, e pei o se tagata o loo taumafai e savali i ni auala se lua i le taimi e tasi. Ua faapena foʻi ona sesē le toʻatele o tagata i nei aso, i lo latou tuu atu i isi “matai” e pulea o latou olaga, ae teena le tapuaʻiga i le Atua. E aogā iā i tatou le timaʻiga faanatinati a Elia ina ia toe iloilo ai, po o ā mea o tatou faamuamua ma tapuaʻi i ai.
O Ai le Atua Moni?
12, 13. (a) O le ā le luʻi na tuu atu e Elia? (e) E faapefea ona tatou faaalia le faatuatua e pei o Elia?
12 Na faatū atu e Elia se luʻi faigofie e iloa ai le Atua moni. Sa tatau ona fai e perofeta a Paala se fata ma tuu ai le taulaga, ona tatalo lea i lo latou atua e faamūina le afi o le taulaga. O le a faia foʻi faapena e Elia. Na ia fai atu: “O le Atua e tali mai i le afi, o le Atua moni lea.” Na iloa lelei e Elia le Atua moni. O lona faatuatua malosi, na ia lē faatalatū ai e faamuamua le taulaga a perofeta a Paala. Na ia tuu atu e latou te filifili le povi e fai ai le taulaga, ma fai muamua la latou taulaga iā Paala. *—1 Tu. 18:24, 25.
13 Ua lē o toe iai ni vavega i o tatou aso, ae o loo tumau pea ona lagolagoina e Ieova ana auauna. E mafai foʻi ona tatou faatuatua iā te ia e pei o Elia. O se faaaʻoaʻoga, pe afai e lē ioe nisi i aʻoaʻoga a le Tusi Paia, e tatou te lē mumusu e tuu atu le avanoa e faamatala mai ai o latou manatu. I le pei o Elia, tatou te faalagolago i le Atua moni, e ala i le faaaogā o lana Afioga e “faasaʻo ai mea,” ae lē o le faalagolago iā i tatou lava.—2 Timo. 3:16.
Na iloa e Elia le pepelo o le tapuaʻiga iā Paala, ma na manaʻo i tagata o le Atua ia iloa le sesē o lenā tapuaʻiga
14. Na faapefea ona faifai Elia i perofeta a Paala, ma aiseā?
14 Ua amata ona fai e perofeta a Paala a latou taulaga ma alalaga atu pea i lo latou atua: “Paala e, ia e faafofoga mai iā i matou.” Sa umi se taimi o latou alalaga pea, ae ua faapea mai le Tusi Paia: “Ua leai se leo, ua leai foʻi se tasi e tali mai.” Ua oo i le tutonu o le lā, ona faifai atu lea o Elia iā te i latou, ai o pisi Paala ua lē tali mai ai, po o alu i le faleese, ia po o moe foʻi, ma e tatau ona alu se isi e fafagu. Na uunaʻia e Elia na tagata pepelo ia “valaau leotetele atu.” E mautinoa na ia iloa atu le pepelo o lenei tapuaʻiga iā Paala, ma manaʻo i tagata o le Atua ia iloa le sesē o lenā tapuaʻiga.—1 Tu. 18:26, 27.
15. O le ā e tatou te aʻoaʻoina mai i le mea na tupu i ositaulaga a Paala?
15 Ona atili valaau leotetele atu lea o ositaulaga a Paala, ma selei i latou i naifi ma tatui i tao e tusa ma la latou tū, ua oo lava ina tafe mai le toto i o latou tino. Ae na maʻimau lo latou taimi, auā “ua leai se leo, e leai foʻi se tasi na tali mai, ma e leai se tasi na faalogo mai.” (1 Tu. 18:28, 29) O le mea moni e leai se Paala, ae o se talitonuga sesē na faatupu e Satani e tataʻi ese ai tagata mai iā Ieova. O le mea moni, o le filifili e tapuaʻi i se isi atua e ese mai iā Ieova, o le a tatou iʻu atu i le faalumaina ma le faanoanoa.—Faitau le Salamo 25:3; 115:4-8.
Ua Tali Mai le Atua Moni
16. (a) O le ā na ono faamanatu atu i tagata, i le auala na toe fauina ai e Elia le fata faitaulaga iā Ieova? (e) Na faapefea ona faaalia atili e Elia lona maufaatuatuaina o Ieova?
16 Ua faasolo ina afiafi, ma ua oo i le taimi e fai ai le taulaga a Elia. Sa ia toe fauina le fata faitaulaga iā Ieova, lea e mautinoa na faaleagaina e fili o le tapuaʻiga mamā. Sa ia faaaogāina maa e 12, atonu e faamanatu atu ai i le toʻatele i ituaiga e 10 o Isaraelu e faapea, o loo iai pea lo latou tiute tauave o le usitaʻia lea o le Tulafono na avatu i ituaiga e 12. Ona ia tuu lea o lana taulaga i luga o le fata faitaulaga ma asu i ai ni vai, lea atonu na aumai mai le Sami Metitirani. Sa ia eli foʻi se ʻautu e faataamilo i le fata faitaulaga, ma faatumu foʻi i vai. O le malosi o lona faatuatua i lona Atua, na ia faia ai mea uma ina ia iloa ai e tagata, afai ae mū le taulaga, o Ieova ua māfua ai.—1 Tu. 18:30-35.
Na faaalia i le tatalo a Elia lona alofa pea i ona tagata, auā sa naunau e vaai atu ua toe faaliliuina e Ieova o “latou loto”
17. E faapefea i le tatalo a Elia ona iloa ai mea sa sili ona tāua, ma e faapefea ona tatou faaaʻoaʻo iā te ia i a tatou tatalo?
17 Ina ua uma ona sauni mea uma, ona tatalo lea o Elia. Na faaalia mai i lana tatalo mea sa sili ona tāua iā te ia. Muamua, sa manaʻo e faailoa atu o Ieova o le “Atua i Isaraelu” ae e lē o Paala. Lona lua, sa manaʻo ia iloa e tagata uma, o ia ua na o se auauna a Ieova; ae o le viiga e tuu atu i le Atua. O le mea mulimuli, sa ia faaalia mai lona alofa pea i ona tagata, auā sa naunau e vaai atu ua toe faaliliuina e Ieova o “latou loto.” (1 Tu. 18:36, 37) E ui lava i tulaga faigatā na oo iā i latou ona o le lē faatuatua, ae na alofa pea Elia iā i latou. Po o faaalia i a tatou tatalo lenā lava lotomaulalo, le manatu mamafa i le suafa o le Atua, faapea le alofa mo ē o manaʻomia se fesoasoani?
18, 19. (a) Na faapefea ona taliina e Ieova le tatalo a Elia? (e) O le ā na faatonuina e Elia tagata e fai, ma aiseā sa lē tatau ai ona faaalia le alofa mutimutivale i ositaulaga a Paala?
18 A o leʻi tatalo Elia, atonu na mafaufau le motu o tagata po o le a pepelo foʻi Ieova e pei o Paala. Peitaʻi, na muta masalosaloga o tagata ina ua uma le tatalo, auā o loo taʻua i le Tusi Paia: ʻOna paʻū ifo lea o le afi a Ieova ma ua faamū ai le taulaga mū, o fafie, o maa, o le efuefu, ma ua mitiia ai foʻi le vai sa i le ʻautu.’ (1 Tu. 18:38) Ioe, maʻeu se tali uigaese! Ae na faapefea ona tali atu tagata?
19 Sa alalaga atu i latou uma, “O Ieova o le Atua moni! O Ieova o le Atua moni!” (1 Tu. 18:39) O lenei ua latou iloa le mea moni, ae e latou te leʻi faaalia ai se faatuatua. E lē iloa le malosi o le faatuatua i le na o le faapea mai o Ieova o le Atua moni, ina ua vaaia le afi ua paʻū mai le lagi e tali mai ai i se tatalo. O lea na fai atu ai Elia ia faaalia lo latou faatuatua i se isi auala, e ala i le faia o le mea sa tatau ona latou faia i le tele o tausaga. Sa tatau ona latou usitaʻia le Tulafono a Ieova e pei o le fasiotia o perofeta pepelo ma ē ifo i tupua. (Teu. 13:5-9) O nei perofeta a Paala na matuā tetee iā Ieova ma ana fuafuaga. Pe na tatau ona faaalia iā i latou le alofa mutimutivale? E faapefea ona faaalia iā i latou le alofa mutimutivale, pe afai latou te leʻi alolofa i tamaiti na susunuina e fai ai taulaga iā Paala? (Faitau le Faataoto 21:13; Iere. 19:5) Na lē tatau ona faaalia le alofa mutimutivale i na tagata. Ona fai atu loa lea o Elia ia fasiotia i latou, ma na faia lava faapea.—1 Tu. 18:40.
20. Aiseā e lē faavaea ai faitioga a nisi o faitofā i aso nei, e tusa ai o le mea sa faia e Elia?
20 Ua faitioina e nisi ʻaufaitofā i aso nei le iʻuga o lenei mea sa tupu i le mauga o Karamelu. Atonu e popole nisi neʻi faaaogā e tagata mapolotu lenei tala e taʻutonuina ai gaoioiga sauā a lotu. E faanoanoa ona ua tele faiga sauā maelega valea faalotu i aso nei. Peitaʻi, e leʻi maelega valea Elia, ona sa ia gaoioi i se auala amiotonu mo Ieova. E lē gata i lea, ua iloa e Kerisiano moni, e lē mafai ona latou faaaʻoaʻo iā Elia e ala i le fasiotia o tagata amioleaga. Nai lo lea, e latou te usitaʻia le fetalaiga a Iesu iā Peteru e faapea: “Ia toe sulu lau pelu i lona faamoega, auā o i latou uma e tago i le pelu, e faaumatia i le pelu.” (Mata. 26:52) O le a faaaogā e Ieova lona Alo e faaoo mai lana faamasinoga tonu i le lumanaʻi.
21. E faapefea ona fetaui lelei le faaaʻoaʻoga a Elia mo Kerisiano moni i aso nei?
21 O le tiute tauave a se Kerisiano moni, o le ola i se olaga faatuatua. (Ioa. 3:16) O se tasi o auala e faia ai faapea, o le faaaʻoaʻo lea i tane faatuatua e pei o Elia. Sa ia auauna atoatoa iā Ieova ma uunaʻia isi ia faia faapea. Sa ia faaalialia ma le lototele le taufaasesē o se tapuaʻiga na faaaogā e Satani e tataʻi ese ai tagata mai iā Ieova. Sa ia faalagolago foʻi iā Ieova e na te faasaʻoina mataupu, nai lo o le faalagolago i ona lava tomai ma le mea e manaʻo i ai. Ioe, sa lagolagoina e Elia le tapuaʻiga moni. Tau ina ia taʻitoʻatasi i tatou ma faaaʻoaʻo i lona faatuatua!
^ pala. 7 Tagaʻi i le pusa “ O le ā le Umi o le Lāmala i Aso o Elia?”
^ pala. 9 E masani lava e lauusiusi le mauga o Karamelu, auā e agi atu le matagi mai le sami ma avatu ai le timu ma le sau. Sa tāua tele lenei mauga i le tapuaʻiga iā Paala, ona sa manatu e faapea o Paala e aumaia timuga. O lea o le a iloa nei le pepelo o le tapuaʻiga a Paala, ona o le mātūtū ma le leai o se mea o ola ai i le mauga o Karamelu.
^ pala. 12 Ia mātau, na fai atu Elia iā i latou: “Aua neʻi outou avane i ai se afi” i le taulaga. Ua fai mai nisi tagata popoto, na faaaogā e nisi tagata ifo i tupua ni fata faitaulaga e iai se avanoa i lalo e lē iloa atu, lea e foliga mai e sasao faavavega mai ai le afi.


c: text/html

text:
MATAUPU AUTŪ | E MAFAI ONA E MALAMALAMA I LE TUSI PAIA
Saʻili se Fesoasoani Ina ia Malamalama i le Tusi Paia
Seʻi faapea ua e asiasi atu i se isi atunuu mo le taimi muamua. E te lē masani i tagata, o a latou tū, o meaʻai ma tupe. E lē taumatea e te lagona le lē fiafia.
E ono faapena foʻi ou lagona pe a e faatoʻā faitau i le Tusi Paia. Ua e toe foʻi i tua i se lalolagi anamua e foliga mai e te lē masani ai. Ua tau lau faitau i tagata e taʻua o Filisitia, o tū e te lē masani ai e pei o le ʻsaeia o ofu,’ o meaʻai e taʻua o le manai, ma tupe siliva e taʻua o tarakama. (Esoto 16:31; Iosua 13:2; 2 Samuelu 3:31; Luka 15:8, fpl) E faigatā ona e malamalama i nei mea uma. E pei lava ona e faia pe a asiasi i se isi atunuu, e mautinoa la e te talisapaia le fesoasoani mai i se tasi e faamatala atu nei mea iā te oe.
FESOASOANI I ASO UA MAVAE
E amata mai lava i le taimi na muaʻi tusia ai tusitusiga paia i le senituri lona 16 T.L.M., sa saunia le fesoasoani mo tagata ina ia malamalama i nei tusitusiga. O se faataʻitaʻiga, sa “faamatala atu” e le uluaʻi taʻitaʻi o le nuu o Isaraelu, o Mose, mea na tusia.—Teuteronome 1:5.
Sa faaauau ona iai faiaʻoga agavaa o Tusitusiga Paia i le pe ā ma le sefulu senituri mulimuli ane. I le 455 T.L.M., na faapotopoto ai se vaega toʻatele o tagata Iutaia, e aofia le toʻatele o tamaiti, i se nofoaga faitele i le aai o Ierusalema. Sa iai i inā faiaʻoga o le Tusi Paia, na latou ʻfaitau leotele atu’ tusitusiga paia, ma “latou faamalamalama atu pea foʻi mea ua faitauina.”—Neemia 8:1-8.
I le lima senituri mulimuli ane, na aofia ai Iesu Keriso i se galuega tauaʻoaʻoga foʻi faapena. Sa lauiloa o ia o se faiaʻoga. (Ioane 13:13) Sa ia aʻoaʻo atu i motu o tagata e toʻatele faapea tagata taʻitoʻatasi. I se tasi taimi, sa talanoa atu o ia i se motu o tagata e toʻatele, ma fai ai lana Lauga taʻutaʻua i le Mauga, ma na ʻmatuā ofo le motu o tagata i lana aʻoaʻo atu.’ (Mataio 5:1, 2; 7:28) I le tau e totogo ai mea i le 33 T.A., na talanoa atu ai Iesu i nisi o ona soo e toʻalua, a o latou savavali faatasi i le ala e agaʻi atu i se nuu e latalata ane i Ierusalema, ma na ia “faamatala [atu ma le manino] Tusitusiga Paia” iā i laʻua.—Luka 24:13-15, 27, 32.
Sa avea foʻi soo o Iesu ma faiaʻoga o le Afioga a le Atua. I se tasi taimi, na faitau ai e se tagata taualoa mai i Aitiope, se vaega o le Tusitusiga Paia. Na faalatalata atu i ai se soo e igoa iā Filipo ma fesili atu: “Po ua e malamalama i mea ua e faitauina?” Na tali mai le Aitiope: “E faapefea ona ou malamalama pe a lē faasino mai e se tasi iā te aʻu?” Sa faamatala atu ai loa e Filipo i le Aitiope le uiga o mea na faitau i ai.—Galuega 8:27-35.
FESOASOANI I ASO NEI
I le pei o tagata na faiaʻoga ma aʻoaʻo atu le Tusi Paia i aso ua mavae, o loo auai foʻi Molimau a Ieova i aso nei i se galuega tauaʻoaʻoga faale-Tusi Paia o loo faia i le lalolagi aoao i atunuu e silia i le 239. (Mataio 28:19, 20) E silia i le iva miliona tagata o loo latou fesoasoani i ai i vaiaso taʻitasi ina ia malamalama i le Tusi Paia. O le toʻatele o nei tagata o loo aʻoaʻoina le Tusi Paia e mai i atunuu e lē o ni Kerisiano. O nei talanoaga faale-Tusi Paia e lē totogiina, ma e mafai ona fai i le fale o le tagata po o se isi nofoaga e fetaui ma le tagata. O nisi e fai a latou talanoaga faale-Tusi Paia e ala i le telefoni, komepiuta po o isi masini faaonapōnei.
Faamolemole faafesootaʻi se Molimau a Ieova mo nisi faamatalaga i le auala e te maua ai aogā mai i lenei faatulagaga. O le a e iloa ai o le Tusi Paia, o se tusi e mafai ona malamalama i ai, ma “e aogā e aʻoaʻo ai, e aʻoaʻi ai, e faasaʻo ai mea, e faatonu ai i le amiotonu,” ma mafai ai ona e ʻmatuā agavaa e lava saunia mo galuega lelei uma.’—2 Timoteo 3:16, 17.
Faitau Atili
Aiseā e Suʻesuʻe ai le Tusi Paia?
Ua saunia mai e le Tusi Paia tali i fesili tāua o le olaga mo le faitau miliona o tagata i le lalolagi aoao. Pe e te manaʻo e avea oe ma se tasi o i latou na?
O le ā e Faia i se Suʻesuʻega Faale-Tusi Paia?
I le lalolagi aoao, ua lauiloa Molimau a Ieova i a latou polokalame o suʻesuʻega faale-Tusi Paia e leai se totogi. Tagaʻi i le auala e faia ai.

robotstxt: allowed

filter: keep


text:
Pe a tatou o mai i lo tatou Faaola, o Iesu Keriso, ma faapaiaina o tatou loto, o le a avea i tatou uma o ni meafaigaluega i le faataunuuina o folafolaga silisili o le Tusi a Mamona.
Sa ou ofo fua atu e auauna i le Marini a le Iunaite Setete i le taimi o le Taua a Viatename. E lei leva ona ou taunuu i Quantico, Virginia, mo aoaoga muamua, ae ou iloa ua ou tu faasasa’o i luma o lo’u moega i lo matou faleie tele faatasi ma le isi 54 o i latou na faaopoopo atu i le Marini. Sa ou feiloai i lo’u faiaoga o toleniga, o se tagata tomai ma malosi ma tiaa mai taua, ina ua ia kikiina le faitotoa i le faleie tele ma ulufale mai a o leoleoā mai i upu e tumu i upu masoa.
Ina ua uma lana faalauiloaga taufaafefe, sa ia amata mai le tasi itu o le faleie tele ona faafetaia’ia tagata taitoatasi i ni fesili. E aunoa ma se ‘alofaga, e maua faasolosolo ai lava e le faiaoga o toleniga se mea e faatauemu ai i tagata taitasi, i se gagana leotele ma le masoa. Mai le laina sa ia faasolo mai ai i marini taitasi e faataio mai lana tali sa ia poloaiina: “Ioe” po o le “Leai, Faiaoga Satini.” Sa le mafai ona ou iloa lelei po o le a le mea sa ia faia, ona sa faatonuina i matou e tutu faasasa’o ma o matou mata e faasaga sa’o i luma. Ina ua oo mai le faasologa ia te au sa mafai ona ou iloaina sa ia toso maia la’u ato tolauapi ma sasaa ese mea na i ai i totonu i luga o lo’u faamalū i o’u tua. Sa ia sagole a’u meatotino ona savali mai lea ina ia ma faafesagai. Sa ou saunia a’u lava mo lana osofaiga. Sa ia uuina la’u Tusi a Mamona. Sa ou manatu o le a ia faataio mai ia te au; ae sa ia soso mai ma musumusu mai, “O oe o se Mamona?”
E pei ona faatonuina ai, sa ou alaga atu, “Ioe, Faiaoga Satini.”
Sa ou toe manatu foi i se mea o le a leaga atu. Ae, sa ia tu ma sii i luga lona lima o loo uu ai la’u Tusi a Mamona ma i se leo matua lemu lava sa faapea mai, “E te talitonu i lenei tusi?”
Sa ou toe alaga atu foi, “Ioe, Faiaoga Satini.”
I le taimi lea sa ou mautinoa ai o le a ia faataio mai i ni upu faatiga e uiga i Mamona ma le Tusi a Mamona, ae sa na o lona tu iina ma le filemu. Ina ua mavae sina taimi sa ia savali atu i tua i lou moega ma tuu ma le faaeteete i lalo la’u Tusi a Mamona. Ona ia toe savali atu lea ma pasia au e le’i toe tu, ma faaauau ona faatauemu ma faatiga i se gagana masoa i isi vaega uma o totoe o le au marini.
Sa ou tuufesili pea pe aisea lava na faasaoina ai au e lena Fitafita Marini malosi i lena aso. Ae ou te faafetai sa mafai ona ou fai atu e aunoa ma le masalosalo, “Ioe, o au o se tagata o Le Ekalesia a Iesu Keriso o le Au Paia o Aso e Gata Ai” ma “Ioe, ou te iloa e moni le Tusi a Mamona.” O lenei molimau o se meaalofa taua na tuuina mai ia te au e ala mai i le Agaga Paia faatasi ai ma le fesoasoaniga a faifeautalai e toalua ma se faufautua o le korama a ositaulaga.
Ina ua 14 ou tausaga, sa aoao e faifeautalai e toalua o Lee Pearson ma Boyd Camphuysen, lo’u aiga i le talalelei a Iesu Keriso, ma sa papatisoina ai au. Lua tausaga mulimuli ane, sa luiina ai au e lo’u faufautua o le korama a ositaulaga, o Richard Boren, e faitau le Tusi a Mamona. Sa ou taliaina lena lu’i, ma na ou faitauina e le itiiti ifo ma le 10 itulau i po uma seia oo ina maea.
I le itulau autu sa ou faitau ai e faapea sa “tusi atu ia sa Lamana, o se toe vaega o le aiga o Isaraelu; ma Iutaia ma Nuuese foi.” I le faatomuaga o le Tusi a Mamona: O Se Tasi Molimau ia Iesu Keriso, o loo faapea mai o sa Lamana “o i latou foi o ni isi o tuaa o Initia Amerika.” A o ou faitaua le Tusi a Mamona, sa foliga mai ia te au o loo faatatau i o’u tuaa Initia Amerika. O loo faamatala mai ai le tala e uiga i se nuu, o se vaega lea na mulimuli ane faamatalaina o sa Lamana, o e na malaga mai Ierusalema i se “nuu o le folafolaga” (1 Nifae 2:20) pe tusa o le 600 tl.m. O se tala e uiga i fesootaiga a le Atua ma nei tagata anamua na nofoia se vaega o le konetineta o Amerika. E aofia ai se tala i le galuega a Iesu Keriso ia i latou ina ua mavae Lona Toetu. O fuaitau i le Tusi a Mamona ua fautua mai ai i le gasologa o taimi sa faasalalauina ai i latou i le konetineta atoa o Amerika ma motu o vasa lata ane (tagai Alema 63:9–10). Sa muai ta’u atu e o latou perofeta e faapea e tele motu o tagata o Nuuese o le a iu ina o mai i lenei nuu o le folafolaga, ma o le toasa o le Atua o le a i ai i luga o sa Lamana, ma o le a faataapeapeina, taia, ma toetoe lava a faaumatiaina (tagai 1 Nifae 13:10–14).
O le tamā o lo’u tamā matua o Echo Hawk, o se tagata Initia Pawnee, sa fanau i le ogatotonu o le 1800 i le nofoaga ua ta’ua nei o Nebraska. Ina ua 19 ona tausaga, sa faamalosia ia tagata Pawnee e avatu o latou eleele totino e 23 miliona eka (9.3 miliona ha) mo isi tagata e nofoia. I le 1874 sa savavali atu ai tagata Pawnee i le faitau selau o maila i saute i se nofoaga tuufua laitiiti e tu i totonu o le Teritori o Initia Oklahoma. O le faitau aofai o tagata Pawnee sa faaitiitia mai le silia ma le 12,000 i le itiiti ifo ma le 700 i le taimi na taunuu ai i Oklahoma. O tagata Pawnee, e pei foi o isi ituaiga, sa faasalalauina, taia, ma toetoe lava a faaumatiaina.
O loo i ai i le Tusi a Mamona se savali faapitoa mo suli o sa Lamana, o se toe vaega o le aiga o Isaraelu. Sa faamalamalama mai e Nifae lenei savali a o faaliliuina le miti a lona tama e uiga i nei aso e gata ai: “Ma i lena aso o le a iloa ai e le toe vaega o a tatou fanau, o i latou o lo le aiga o Isaraelu, ma o i latou o tagata o le feagaiga a le Alii; ma ona latou iloa ai lea ma o mai i le malamalama e uiga i o latou muātua’a, ma i le malamalama foi o le talalelei a lo latou Togiola, lea sa tauaao atu e ia i o latou tamā; o le mea lea, o le a latou malamalama ai i lo latou Togiola ma matāutu tonu lava o Lana mataupu faavae, ina ia mafai ona latou iloa le ala e o mai ai ia te ia ma faaolaina” (1 Nifae 15:14).
O Le Tusi a Mamona o se tusitusiga paia. O loo i ai le atoaga o le talalelei e faavavau. Sa tusia e le Perofeta o Iosefa Samita e faapea “o le Tusi a Mamona [o le] tusi aupito sili ona sa’o i soo se isi lava tusi i luga o le lalolagi, o le maa ’au’au foi lea o la tatou tapuaiga, e sili foi ona latalata atili atu o le tagata i le Atua i lona ola ai i ona mataupu, nai lo se isi lava tusi” (Aoaoga a Peresitene o le Ekalesia: Iosefa Samita [2007], 64). O le mea lea, o loo i ai se savali mo tagata uma o le lalolagi.
A o avea ai o se talavou ua 17 tausaga sa faitauina le Tusi a Mamona mo le taimi muamua, sa ou taulai atu i le folafolaga a Moronae: “Ma pe a outou maua nei mea, ou te apoapoai atu ia te outou ia outou ole atu i le Atua, le Tama Faavavau, i le suafa o Iesu Keriso, pe ua le moni ea nei mea; ma afai tou [te] ole atu ma le loto faamaoni, ma le manatu moni i ai, ma le faatuatua ia Keriso, o le a ia faaali mai le moni o ia mea ia te outou, i le mana o le Agaga Paia” (Moronae 10:4).
A o ou tootuli i le tatalo, sa ou maua se molimau malosi faaleagaga e moni le Tusi a Mamona. O lena molimau sa fesoasoani ia te au e fuafua ma faia faaiuga i lo’u olaga atoa.
Ou te apoapoai atu i tagata uma ina ia faitau le Tusi a Mamona: O Se Tasi Molimau ia Iesu Keriso.
Ou te talosaga faapitoa atu lava i le toe vaega o le aiga o Isaraelu, o suli o le nuu o le Tusi a Mamona, po o fea lava le mea o e i ai, ia faitau ma toe faitau le Tusi a Mamona. Aoao i folafolaga o loo i ai i totonu o le Tusi a Mamona. Mulimuli i aoaoga ma faataitaiga a Iesu Keriso. Osia ma tausia ia feagaiga ma le Alii. Saili atu ma mulimuli i le taitaiga a le Agaga Paia.
Ou te faamaea atu i upu na saunoa i ai ia Amaleki, o se isi perofeta o le Tusi a Mamona: “Ma o lenei, o’u uso pele e, ou te manao ia outou o mai ia Keriso, o lē o le Paia e Toatasi o Isaraelu, ma taumamafa i lana olataga, ma le mana o lana togiola. Ioe, o mai ia te ia, ma tuu atu o outou agaga atoa e fai ma taulaga ia te ia, ma anapopogi ma tatalo pea e le aunoa, ma tutumau e oo i le gataaga; ma e pei ona soifua le Alii, o le a faaolaina outou” (Ominae 1:26).
Pe a tatou o mai i lo tatou Faaola, o Iesu Keriso, ma faapaiaina o tatou loto, o le a avea i tatou uma o ni meafaigaluega i le faataunuuina o folafolaga silisili o le Tusi a Mamona. Ou te molimau atu ai i nei mea i le suafa paia o Iesu Keriso, amene.


text:
O ā Mea o E Iloa e Faatatau i Molimau a Ieova?
E te vaaia i matou i la matou talaʻiga. Atonu ua e faitau i lipoti o tala fou pe faalogo i ni tala e faatatau iā i matou. Peitaʻi o le ā le tele o mea o e iloa e faatatau i Molimau a Ieova?
ILOILO LOU ILOA
Faailoga po o fea o manatu nei e saʻo pe sesē.
SAʻO SESĒ
O Molimau a Ieova o ni Kerisiano.
E talitonu Molimau a Ieova e ono aso taʻi 24 itula na foafoaina ai le lalolagi.
E lē talia e Molimau a Ieova ni togafitiga faafomaʻi.
O Molimau a Ieova e talitonu i le Tusi Paia atoa.
E faaaogā e Molimau a Ieova na o la latou lava faaliliuga o le Tusi Paia.
Ua suia e Molimau a Ieova la latou Tusi Paia ina ia fetaui i o latou talitonuga.
E teena e Molimau a Ieova le faia o galuega mo le lautele.
E vaai maualalo Molimau a Ieova i tagata o isi lotu.
Mo tali o nei fesili, tagaʻi i itulau o loo sosoo mai.
1. SAʻO. E matou te taumafai malosi e mulimuli i aʻoaʻoga ma le auala na soifua ai Iesu Keriso. (1 Peteru 2:21) Peitaʻi, e tele vala e ese ai i matou mai i isi tapuaʻiga ua taʻua foʻi o Kerisiano. O se faaaʻoaʻoga, ua matou iloa o loo aʻoaʻo i le Tusi Paia o Iesu o le Alo o le Atua, ae e lē o se vaega o le Tolutasi. (Mareko 12:29) E matou te lē talitonu e iai se vaega o le tagata e ola pea pe a oti, pe taʻua foʻi i le Tusi Paia e faapuapuagatia e le Atua tagata i se afi e faavavau. E matou te lē talitonu foʻi e tatau ona iai ni taʻu faapitoa e avatu i taʻitaʻi lotu, ina ia faasilia ai i latou nai lo o isi.—Failauga 9:5; Esekielu 18:4; Mataio 23:8-10.
2. SESĒ. E matou te talitonu na foafoaina e le Atua mea uma. Peitaʻi e matou te lē lagolagoina manatu o ē e talitonu, e ono aso taʻi 24 itula na foafoaina ai le lalolagi. Aiseā? Talu ai o le tele o talitonuga a ē e ioe i lenei manatu, e feteenaʻi ma le Tusi Paia. Mo se faaaʻoaʻoga, e manatu nisi o aso e ono na foafoaina ai le lalolagi, o aso moni lava e taʻi 24 itula. Peitaʻi o le upu “aso” i le Tusi Paia e mafai ona faasino atu i se umi e sili atu. (Kenese 2:4; Salamo 90:4) E aʻoaʻo foʻi e nisi o i latou e faapea, ua na o ni nai afe tausaga talu ona iai le lalolagi. Peitaʻi ua faaalia mai i le Tusi Paia, ua leva ona iai le lalolagi ma le vateatea a o leʻi oo i aso e ono na faia ai le foafoaga. 1—Kenese 1:1.
3. SESĒ. E matou te talia togafitiga faafomaʻi. O nisi foʻi o i matou o ni fomaʻi, e pei o le Kerisiano o Luka i le uluaʻi senituri. (Kolose 4:14) Peitaʻi, e matou te teena so o se togafitiga e feteenaʻi ma mataupu silisili o le Tusi Paia. O se faaaʻoaʻoga, e matou te lē taliaina ni tuigātoto, ona e teena e le Tusi Paia le ʻaina ma le tuiina o le toto i totonu o le tagata.—Galuega 15:20, 28, 29.
E ui i lea, e matou te saʻilia ni togafitiga e sili ona lelei mo i matou ma o matou aiga. O togafitiga e faasaoina ai le toto na fuafuaina e fesoasoani i Molimau a Ieova, ua mafai foʻi ona aogā i tagata lautele. I le tele o atunuu, e mafai ona filifili le tagata maʻi e ʻalofia lamatiaga o tuigātoto, e pei o faamaʻi e feaveaʻi e le toto, aafiaga i le malosi o le tino e puipuia ai mai i faamaʻi, ma nisi faalētonu e pogai mai i togafitiga a fomaʻi.
4. SAʻO. E matou te talitonu o le Tusi Paia atoa “e mai i le agaga o le Atua, ma e aogā.” (2 Timoteo 3:16) E aofia ai le Feagaiga Tuai ma le Feagaiga Fou, e pei ona iloa ai e le toʻatele. Ae e masani ona matou taʻua vaega ia o le Tusi Paia, o Tusitusiga Eperu ma Tusitusiga Eleni. O lenei faiga e ʻalofia ai le manatu o nisi vaega o le Tusi Paia ua leva po ua lē toe aogā.
5. SESĒ. E tele faaliliuga eseese o le Tusi Paia e matou te faaaogāina i a matou suʻesuʻega. Ae i gagana ua faaliliuina ai le Tusi Paia o le Faaliliuga a le Lalolagi Fou, ua matou fiafia e faaaogā ona o loo iai le suafa o le Atua, e saʻo ma faigofie ona malamalama i ai. Seʻi manatu i le faaaogāina o le suafa o le Atua, o Ieova. I upu tomua o se tasi o faaliliuga o le Tusi Paia, o loo lisi mai ai igoa o i latou e toʻa 79 na sauniunia lenā faaliliuga. Peitaʻi, ua aveesea ai le suafa o le tusitala autū, o Ieova le Atua. Ae i le Faaliliuga a le Lalolagi Fou, ua toe tusia ai le suafa o le Atua i le tele o vaega na tusia ai i le uluaʻi tusitusiga o le Tusi Paia. 2
6. SESĒ. Pe a matou iloa ane e lē o ōgatusa o matou talitonuga ma le Tusi Paia, ona toe fetuunaʻi lea o lo matou malamalamaga. A o leʻi taitai faia Le Tusi Paia o le Faaliliuga a le Lalolagi Fou i le 1950, na matou faaaogāina lava faaliliuga na iai i lenā taimi ma faavae aʻe ai o matou talitonuga.
7. SESĒ. E toʻatele ua maua aogā mai i la matou talaʻiga. Ua matou fesoasoani i le toʻatele ina ia taofia masaniga leaga, e pei o le pulea i fualaau faasāina ma le ʻava malosi. Ua fesoasoani a matou vasega o loo aʻoaʻo ai le faitau ma le tusitusi, i le faitau afe o tagata i le lalolagi aoao ina ia iloa tusitusi ma faitau. I taimi o mala faalenatura, e matou te saunia fesoasoani laveaʻi mo Molimau a Ieova ma i latou e lē o ni Molimau a Ieova. E matou te taumafai e fesoasoani i le itu tau faalogona ma le itu faaleagaga o ē e mafatia i taimi faapena. 3
8. SESĒ. E matou te mulimuli i le fautuaga a le Tusi Paia “ia āva i ituaiga uma o tagata,” e tusa lava po o ā o latou talitonuga. (1 Peteru 2:17) Mo se faaaʻoaʻoga, i nisi atunuu o loo iai le faitau selau afe o Molimau a Ieova, e matou te lē uunaʻia faipule po o i latou e faia tulafono, ina ia taofi pe faasā galuega a isi lotu. E matou te lē taumafai foʻi e lagolagoina le faia o ni tulafono, ina ia faamalosia ai tagata lautele ia mulimuli i a matou tapulaa ma talitonuga. Nai lo o lea, e matou te faaaloalogia i latou e fai a latou lava galuega, e pei foʻi ona latou faia faapea iā i matou.—Mataio 7:12.
O lenei mataupu o loo aofia ai nisi faamatalaga mai i la matou upega tafaʻilagi aloaʻia o le jw.org/sm. Ina ia iloa atili, tagaʻi i le vaega MOLIMAU A IEOVA > FESILI E MASANI ONA LĀGĀ.
^ 1. O lea e matou te lagolagoina ai saʻiliʻiliga a saienitisi, ia e faaalia ai e faapea atonu ua faitau piliona tausaga talu ona iai le lalolagi.
^ 2. E iai se isi vala e matilatila ai le Faaliliuga a le Lalolagi Fou. E tufa fua e leai se tau. O lea, e faitau miliona i latou ua mafai ona faitau i le Tusi Paia i a latou lava gagana. Ua maua le Faaliliuga a le Lalolagi Fou i gagana e 130. E mafai foʻi ona e faitau i ai i le upega tafaʻilagi o le www.jw.org/sm.
^ 3. O se tasi o vala e matou te faaaogā ai meaalofa tauofo, o le saunia lea o fesoasoani laveaʻi mo ē e aafia i mala faalenatura. (Galuega 11:27-30) Talu ai o i latou e faia ia galuega e galulue tauofo, o lea e faaaogā ai foaʻi tauofo mo fesoasoani laveaʻi, ae e lē totogia ai i latou o loo galulue.
Faitau Atili
O ā Mea o Loo Faia i se Maota mo Sauniga?
Asiasi atu i ai mo lou silafia.
O le ā e Faia i se Suʻesuʻega Faale-Tusi Paia?
I le lalolagi aoao, ua lauiloa Molimau a Ieova i a latou polokalame o suʻesuʻega faale-Tusi Paia e leai se totogi. Tagaʻi i le auala e faia ai.
Aiseā ua Taʻua ai i Matou o Molimau a Ieova?
Iloilo māfuaaga e tolu ua suia ai lo matou igoa i Molimau a Ieova.


text:
MATAUPU E SEFULUONO
Sa Gaoioi o Ia ma le Poto, Lototele, ma le Lē Manatu Faapito
1-3. (a) O ā faalogona o Eseta a o agaʻi atu i le nofoālii o lana tane? (e) O le ā le auala na tali atu ai le tupu?
UA TĀTĀ vale le fatu o Eseta a o faalatalata lemū atu i le nofoālii. Seʻi manatu i le matuā leai o se mea e paʻō pe e gasē i le potu tele o le maota o le tupu o Peresia, i Susana, ua matuā taaligoligoa lava, e na o le paʻōʻō o ana laalaa lemū, ma le gasēsē o ona ofu faamasiofo o loo ia lagonaina. E lē o amanaʻia e Eseta le matagofie o le maota o le tupu, o poutū mananaia, ma le matagofie o faʻalo e faia i laau o arasi mai i Lepanona o loo vane ai teuteu mananaia. Sa taulaʻi uma atu lona mafaufau i le tagata o loo nofo mai i le nofoālii, le tamāloa ua faalagolago nei iai lona ola.
2 Sa vaavaai atu ma le naunau le tupu, a o faalatalata mai o ia, ma faaloaloa atu i ai lona tootoo auro. O se gaoioiga faigofie, ae e iloa ai i inei, ua faamagalo o ia e le tupu i lana mea sesē ua fai—o le alu atu i luma o le tupu e aunoa ma se valaaulia aloaʻia. A o agaʻi mai Eseta i le nofoālii, na aapa atu ma paʻi i le tumutumu o le tootoo ma le lotofaafetai.—Eseta 5:1, 2.
3 O mea uma ua iai i le tupu o Asueru, na faaalia ai le tele o lona tamaoaiga ma le malosi. O ofu o le aigātupu o Peresia i na taimi, e tusa ma le faitau selau miliona tālā. Peitaʻi, sa mafai ona iloa atu e Eseta i fofoga o lana tane le māfana ma e alofa moni iā te ia. Na faapea atu le tupu: “Le masiofo e, Eseta, o le ā se mea e te manaʻo i ai, o le ā foʻi e te talosaga mai ai? E tuuina atu lava iā te oe e oo lava i le ʻafa o le malo!”—Eseta 5:3.
4. O ā luʻi o le a feagai ma Eseta?
4 O le alu atu o Eseta i luma o le tupu ina ia puipuia ona tagata mai i se faufauga leaga e faaumatia i latou uma, na iloa ai le mataʻina o lona faatuatua ma le lototele. Ua taulau o ia, ae e iai isi luʻi o le a oo mai. E tatau ona ia faatalitonu lenei tupu faamaualuga, e leaga lana faufautua e sili ona maufaatuatuaina, ma ua ia fafau se togafiti leaga e faaumatia ai tagata o Eseta. O le a faapefea ona ia faatalitonu le tupu, ma o le ā e tatou te aʻoaʻoina mai i lona faatuatua?
Sa Ia Filifili ma le Poto se “Taimi e Tautala Ai”
5, 6. (a) Na faapefea ona faatatauina e Eseta le mataupu silisili i le Failauga 3:1, 7? (e) O le ā le auala na faaalia ai e Eseta lona atamai ina ua talanoa atu i lana tane?
5 Pe e tatau iā Eseta ona faailoa atu le faafitauli i le tupu, a o iai isi tagata uma i lona maota? O le faia faapea, e ono faalumaina ai lana tane ma maua ai e lana faufautua o Hamanu le avanoa e finau atu ai e tusa ma na moliaga. O le ā le mea na faia e Eseta? I senituri muamua atu, na faagaeeina ai le tupu poto o Solomona e tusi: “E iai le taimi e atofaina mo mea uma, . . . o le taimi e filemu ai ma le taimi e tautala ai.” (Fai. 3:1, 7) E tatou te ono mafaufau i le aʻoaʻoina o Eseta i na mataupu silisili a o tuputupu aʻe, e lona tamāfai le tagata faatuatua o Moretekai. Sa malamalama lelei Eseta i le tāua o le filifili ma le faaeteete o le “taimi e tautala ai.”
6 Na faapea atu Eseta: “Afai e lelei i le tupu, ia ō mai le tupu ma Hamanu i le asō i le taumafataga ou te faia mo ia.” (Eseta 5:4) Na malie iai le tupu ma valaaulia loa Hamanu. Pe e te iloa le auala poto na tautala ai Eseta? Sa ia viiviia le mamalu o lana tane, ma na ia maua ai se avanoa talafeagai e faaali atu ai i lana tane mea o loo popole ai.—Faitau le Faataoto 10:19.
7, 8. Sa faapeʻī le faigaʻai muamua lea sa saunia e Eseta, ae aiseā na faatuai ai ona fai atu lana talosaga?
7 E mautinoa na sauniunia lelei e Eseta le taumafataga, ma faamautinoa ua faia mea uma e tusa ma le manaʻo o lana tane. Na aofia ai i le faigaʻai le uaina lelei e faafiafia ai loto. (Sala. 104:15) Sa matuā fiafia Asueru, ma uunaʻia ai o ia e toe fesili atu iā Eseta po o le ā lana talosaga. Po o le taimi ea la lenei e tautala ai?
8 Na manatu Eseta e lē o le taimi lea e tautala ai. Nai lo lea, sa ia valaaulia le tupu ma Hamanu e ō mai i se isi taumafataga i le aso e sosoo ai. (Eseta 5:7, 8) Aiseā na faatuai ai o ia? Ia manatua, o loo fesagaʻi le nuu o Eseta ma le oti ona o le poloaʻiga a le tupu. Ona o le tele o mea e lamatia ai, sa tatau ai iā Eseta ona faamautinoa le taimi saʻo e tautala ai. O lea, na ia faatalitali ma sema se isi avanoa e faailoa atu ai i lana tane lona faaaloalo tele iā te ia.
9. O le ā le tāua o le onosaʻi, ma e faapefea ona tatou faaaʻoaʻo iā Eseta i lea uiga?
9 O le onosaʻi, o se uiga e tāua ae e seāseā ona maua. E ui ina popole ma naunau e faailoa atu mea o mafaufau i ai, ae sa faatalitali pea ma le onosaʻi Eseta mo le taimi tatau. E tele mea e tatou te aʻoaʻoina mai i le faaaʻoaʻoga a Eseta, auā o i tatou uma lava ua vāai i ni mea sesē e tatau ona faasaʻo. Afai e tatou te mananaʻo e faatalitonu se tasi o loo iai le pule ina ia faaleleia se faafitauli, e manaʻomia ona faataʻitaʻi iā Eseta ma onosaʻi. Ua faapea mai le Faataoto 25:15: “O le onosaʻi e faaōleōle ai se taʻitaʻiʻau, ma le laulaufaiva agamalu e gau ai se ivi.” Afai e tatou te faatalitali ma le onosaʻi mo le taimi talafeagai ma tautala atu ma le agamalu e pei ona faia e Eseta, e oo lava i teteega e malō e pei o se ivi, e mafai ona gausia. Pe na faamanuia e Ieova, le Atua o Eseta, lona onosaʻi ma le poto?
O le Onosaʻi e Saunia ai le Ala mo le Faamasinotonu
10, 11. (a) Aiseā na suia ai faalogona o Hamanu ina ua ia tuua le uluaʻi tausamiga? (e) O le ā na uunaʻia o ia e lana avā ma ana uō e fai?
10 O le onosaʻi o Eseta, na saunia ai le ala mo le tele o mea mataʻina o le a tutupu. Na tuua e Hamanu le tausamiga muamua ma le “olioli ma le lotofiafia,” ona ua fiafia le tupu ma le masiofo iā te ia. A o ui atu Hamanu i le faitotoʻa o le maota, na ia vaaia ai le tagata Iutaia o Moretekai, o lē o loo musu pea e ifo atu iā te ia. E pei ona taʻua i le mataupu ua mavae, e lē faapea o le lē faaaloalo o Moretekai, ae ona o lona lotofuatiaifo ma le la faiā ma Ieova le Atua. O lea, na “matuā ita” ai Hamanu.”—Eseta 5:9.
11 Ina ua faailoa atu e Hamanu i lana avā ma ana uō le musu o Moretekai e faamamalu o ia, ona latou uunaʻia lea o ia e saunia se laau telē, e silia ma le 72 futu (22 mita) le maualuga, ma fai i ai e talosaga atu i le tupu mo se faatagaga e faatautau ai Moretekai. Na ioe i ai Hamanu i lenā taupulepulega, ma faavave loa ona faia lenā fuafuaga.—Eseta 5:12-14.
12. Aiseā na faatonuina ai e le tupu ina ia faitau leotele atu iā te ia faamaumauga o le Malo, ma o le ā le iʻuga?
12 Ae i lenā pō, sa feagai le tupu ma se mea e lē masani ai. Ua taʻua i le Tusi Paia: ʻE leʻi maua se moe a le tupu,’ o lea, na ia faatonuina ai ia faitau leotele mai iā te ia faamaumauga o le Malo. Sa aofia ai i le lipoti le faufauga ia fasiotia Asueru. Na ia toe manatua le mea na tupu, ma na puʻea ma faasala i le oti i latou na taupulepule faasaga iā te ia. Ae faapefea Moretekai lea na ia faailoa atu le faufauga? Na vave ona fia iloa e le tupu pe na tauia Moretekai i lenā mea. O le ā le tali? E leai, e leʻi tauia o ia.—Faitau le Eseta 6:1-3.
13, 14. (a) O le ā le manatu sesē sa iā Hamanu? (e) O le ā sa taʻu atu e lana avā ma ana uō iā te ia?
13 O le atuatuvale o le tupu, na fesili atu ai po o ai ni alii sili o iai, ina ia fesoasoani e faasaʻo lenei sesē. Na muamua taunuu Hamanu i le maota o le tupu, ona e foliga mai sa naunau e maua se faatagaga e fasiotia ai Moretekai. Ae a o leʻi fai atu lana talosaga, na fesili atu le tupu iā Hamanu po o le ā se mea e fai i se tagata ua loto le tupu e faamamaluina. Na manatu Hamanu o ia lea o loo mafaufau i ai le tupu, ma na fuafua ai loa o ia e matuā faamamaluina lea tagata: Ia faaofu o ia i le ofu tautupu, ma ia faia se solo a alii sili mo ia e faataamilo i Susana, ia faatiʻetiʻe o ia i le solofanua a le tupu, ma ia viiviia i luma o tagata uma. Seʻi manatu i le māsiasi na oo iā Hamanu, ina ua ia iloa o le tagata ua faamamaluina, o Moretekai! O ai na tofia e le tupu e faalauiloa atu le faamamaluina o Moretekai? O Hamanu!—Eseta 6:4-10.
14 Sa faataunuu ma le matuā ʻinoʻino e Hamanu lenā faatonuga, ma alu faavave ai loa i lona fale ma le ita tele. Na faapea atu lana avā ma ana uō, o le a e oo i se taunuuga leaga, ma o le a e lē taulau i lau faufauga faasaga i le tagata Iutaia o Moretekai.—Eseta 6:12, 13.
15. (a) O ā iʻuga lelei na maua mai ona o le onosaʻi o Eseta? (e) Aiseā e atamai ai mo i tatou ona “faatalitali ma le onosaʻi”?
15 Ona o le onosaʻi o Eseta ma faatalitali mo se isi aso e faailoa atu ai lana talosaga i le tupu, na maua ai e Hamanu le avanoa e sauniuni ai mo le faamamaluina o ia, ae na iʻu i lona faalumaina. Pe e lē o Ieova le Atua lea na māfua ai ona lē maua se moe a le tupu? (Faata. 21:1) E mautinoa lava o loo faalaeiauina i tatou e le Afioga a le Atua ina ia “faatalitali ma le onosaʻi.” (Faitau le Mika 7:7.) Pe a faatalitali i le Atua, e tatou te iloa ai, o le auala e na te taulima ai o tatou faafitauli e sili atu nai lo o le mea atonu sa tatou mafaufau i ai.
Sa Tautala Atu o Ia ma le Lototele
16, 17. (a) O le ā le taimi na talafeagai ai ona tautala atu Eseta? (e) O le ā le eseesega o Eseta ma Vasati, le avā muamua a le tupu?
16 E leʻi fia tofotofoina e Eseta le onosaʻi o le tupu, ae sa tatau ona ia faailoa atu mea uma i lana tausamiga lona lua. E faapefea? Na toe avatu e le tupu iā te ia le avanoa, ma fesili atu e faatatau i lana talosaga. (Eseta 7:2) Ua oo nei i le “taimi e tautala” atu ai Eseta.
17 Atonu e tatou te mafaufau sa tatalo lē leoa Eseta i lona Atua a o leʻi fai atu nei upu: “Le tupu e, afai ua e fiafia iā te aʻu, afai foʻi ua lelei i le tupu, ou te ōle atu ia faasaoina loʻu ola, ma ou te talosaga atu ia faasaoina loʻu nuu.” (Eseta 7:3) Mātau, na ia faamautinoa atu i le tupu e faaaloalo o ia i ana iʻuga faafaamasinoga, e tusa ai ma mea lelei. Pagā le eseese o Eseta ma Vasati le avā muamua a le tupu, o lē na faalumaina ma le loto iai lana tane! (Eseta 1:10-12) E lē gata i lea, e leʻi faitioina e Eseta e faapea e sesē le faatuatuaina e le tupu o Hamanu. Nai lo lenā, na talosaga atu Eseta i le tupu ina ia puipuia o ia mai i mea e lamatia ai lona ola.
18. Na faapefea ona faailoa atu e Eseta i le tupu le faafitauli?
18 E mautinoa na matuā maofa ma faateʻia le tupu i lenā talosaga. O ai lenei tagata lē fefe ua na faamataʻu lana masiofo? Na toe faapea atu Eseta: “Ua faatauina atu i matou, o aʻu ma loʻu nuu ina ia faaumatia, fasiotia, ma faafanoina. O lenei, ana faatauina atu i matou o tane ma fafine e fai ma pologa, semanū ou te lē toe tautala atu. Ae e lē tatau ona oo lenei puapuaga, auā e oo ai foʻi se mea leaga i le tupu.” (Eseta 7:4) Mātau, ua taʻu saʻo atu e Eseta le faafitauli, peitaʻi sa ia faaopoopo atu, e na te lē tautala i lenei mea pe ana faapea e na ona fai i latou ma pologa. O lenei faaumatiaga, e faigatā foʻi i le tupu lava ia pe a lē faia sana gaoioiga.
19. O le ā e tatou te aʻoaʻoina mai i le auala na faatalitonuina ai e Eseta le tupu?
19 O le faaaʻoaʻoga a Eseta, ua tatou aʻoaʻoina ai se auala talafeagai e faatalitonu ai se tasi. Pe afai e manaʻomia ona e faailoa atu se faafitauli matuiā i se tasi e te alofa iai, po o se tagata e iai i se tulaga maualuga, e avea le onosaʻi, faaaloalo, ma le tautala faamaoni, o se fesoasoani sili iā te oe.—Faata. 16:21, 23.
20, 21. (a) Na faapefea ona faaalialia e Eseta le faufauga a Hamanu, ma o le ā le tali atu a le tupu? (e) O le ā na faia e Hamanu ina ua iloa lana faufauga leaga?
20 Na faapea atu Asueru: “O ai o ia, ma po o fea le toa ua ia faia lenā mea?” Sei mafaufau a o tusi atu le lima o Eseta ma fai atu: “O le tagata amioleaga lele o Hamanu, o ia o le fili ma o lē e ita mai.” O le ā le mea o le a tupu nei? Ua faatumulia Hamanu i le fefe. Sei mafaufau i le suia faafuaseʻi o foliga o le tupu i le ita, ina ua iloa ua maileia o ia e lana faufautua maufaatuatuaina, i le sainia o se faatonuga e faaumatia ai si ana avā pele! Ona faavave atu lea o le tupu i le togālaau ina ia toe toʻa lelei lona mafaufau.—Eseta 7:5-7.
21 Ona o Hamanu o se tagata faufau leaga ae palaai, ua faapaʻū atu ai o ia i vae o le masiofo ma ʻaiʻoi atu e faasao lona ola. Ina ua toe foʻi mai le tupu ma vaaia Hamanu o ʻaiʻoi atu iā Eseta i luga o lona moega, ona matuā ita ai lea o le tupu, ma tuuaʻia Hamanu i le taumafai e toso faamalosi lana masiofo i lona lava fale. O lenā tuuaʻiga na mautinoa ai e Hamanu o le oti lona iʻuga, ma na aveesea o ia, ma ua ufiufi ona mata. Ona taʻu atu lea e se tasi o tagata aloaʻia a le tupu le laau telē na fafau e Hamanu, e tautau ai Moretekai. Na faatonu atu loa e Asueru ia ave Hamanu ma faatautau i le laau.—Eseta 7:8-10.
22. O le ā e tatou te aʻoaʻoina mai iā Eseta i lona lē faavaivai, lē masalosalo, ma le lē muta o lona faatuatua?
22 I le lalolagi lē faamasinotonu i aso nei, e faigofie lava ona tatou mafaufau e lē taitai ona iai se faamasinogatonu. Pe na iā te oe lenā lagona? E leʻi faavaivai, e leʻi masalosalo, ma e leʻi muta le faatuatua o Eseta. I le taimi tatau, na tautala atu o ia ma le lototele mo le mea e saʻo, ma maufaatuatuaina Ieova e na te faia mea talafeagai. Seʻi o tatou faia foʻi faapea! E lē o suia Ieova talu mai aso o Eseta. E mafai e Ia ona puʻea le tagata amioleaga ma faitogafiti i a latou lava mailei, e pei ona sa Ia faia iā Hamanu.—Faitau le Salamo 7:11-16.
Sa Gaoioi ma le lē Manatu Faapito o Ia mo Ieova ma Ona Tagata
23. (a) O le ā le auala na tauia ai e le tupu Moretekai ma Eseta? (e) Na faapefea ona faataunuuina le valoaga a Iakopo ina o le a oti o ia e faatatau iā Peniamina? (Tagaʻi i le pusa “ Se Valoaga ua Faataunuuina.”)
23 O lea la faatoʻā iloa nei e le tupu po o ai Moretekai, e lē gata o ia na laveaʻiina lona ola mai i ē na taumafai e tagatavaleina o ia, ae o ia foʻi o le tamāfai o Eseta. Sa tofia e Asueru Moretekai e avea ma palemia e sui iā Hamanu. Na ia foaʻi atu iā Eseta le fale, ma oloa uma a Hamanu, ma tofia Moretekai e pule ai.—Eseta 8:1, 2.
24, 25. (a) Aiseā e leʻi gata ai gaoioiga a Eseta e ui lava ina faaalialia le faufauga leaga a Hamanu? (e) O le ā le gaoioiga na toe faia e Eseta lea e ono toe lamatia ai lona ola?
24 O lenei la ua malupuipuia Eseta ma Moretekai, ae po o le a gata ai gaoioiga a le masiofo? E leai, e leʻi manatu faapito o ia. I le taimi lea, ua oo atu i vaipanoa uma o le emepaea le poloaʻiga a Hamanu ina ia fasiotia tagata Iutaia uma. Ua faia e Hamanu le vili po o le Puro (o se faiga faataulāitu) e iloa ai le taimi tonu e faataunuu ai lenei osofaʻiga mataʻutia. (Eseta 9:24-26) Ua matuā lata mai le taimi o lenei faasalaga, ae pe e mafai ona taofia lona faataunuuina?
25 Nai lo le popole o Eseta i lona ola, sa toe tulaʻi o ia i luma o le tupu e aunoa ma se valaaulia. I le taimi lea, sa talosaga atu o ia mo ona tagata, ma ʻaiʻoi atu i lana tane ina ia soloia lenei poloaʻiga mataʻutia. Peitaʻi, o tulafono uma e faamaonia e le tupu o Peresia e lē mafai ona toe soloia. (Tani. 6:12, 15) O lea, ua tuuina atu ai e le tupu iā Eseta ma Moretekai le pule e toe faia ai ni tulafono fou. Ua toe auina atu se poloaʻiga, ina ia maua ai e tagata Iutaia le aiā tatau e puipuia ai e i latou i latou lava. Sa faavave atu loa avefeʻau e tiʻetiʻe i solofanua i vaipanoa uma o le emepaea ma lenei tala lelei mo tagata Iutaia, ma ua toe maua ai lo latou faamoemoe. (Eseta 8:3-16) Seʻi mafaufau i sauniuniga a tagata Iutaia o loo nonofo i vaega eseese o lenei emepaea telē, ina ia faaauupegaina ma sauniuni mo le taua, o se mea e lē mafai ona latou faia pe ana leai lenei poloaʻiga fou. Ae o le mea e sili ona tāua, po o le a faatasi “Ieova o ʻau” ma ona tagata?—1 Samu. 17:45.
26, 27. (a) O le ā le tele na manumalo ai tagata o Ieova i o latou fili? (e) O le ā le valoaga na faataunuuina ona o le faaumatia o atalii o Hamanu?
26 E oo mai lenei aso na filifilia, ua sauni tagata uma o le Atua. E oo lava i le toʻatele o alii o le malo o Peresia, ua ʻau ma tagata Iutaia a o salalau atu le tala ua avea nei Moretekai le sa Iutā, ma palemia fou. Ua tuu atu e Ieova i ona tagata le manumalo aʻiaʻi. E mautinoa na Ia leoleoina ona tagata mai i ē fia tauimasui, e ala i le faatoʻilaloina atoatoa o i latou. *—Eseta 9:1-6.
27 E lē gata i lea, e lē mafai ona saogalemu Moretekai e avea ma pule i le fale o Hamanu, a o feola pea atalii e toʻasefulu o lenei tagata faufau leaga. Na fasiotia foʻi i latou. (Eseta 9:7-10) Ua faataunuu ai i inei le valoaga o le Tusi Paia, lea na muaʻi folafola mai ai e le Atua le faaumatiaga aʻiaʻi o sa Amalekā, o ē na faamaonia o ni fili leaga o ona tagata. (Teu. 25:17-19) Atonu o atalii o Hamanu, o nisi o tagata na mulimuli faaumatia o lenā nuu.
28, 29. (a) Aiseā na finagalo ai Ieova ina ia tuuina atu e Eseta poloaʻiga ina ia auai ona tagata i faigātaua? (e) Ua faapefea ona avea le faaaʻoaʻoga a Eseta o se faamanuiaga mo i tatou i aso nei?
28 Ua tatau nei ona tauaveina e le masiofo talavou o Eseta se avega mamafa, e pei o le tuuina atu o poloaʻiga e aofia ai taua ma faasalaga oti. E lē o se tiute faigofie. Peitaʻi, e finagalo Ieova ina ia puipuia ona tagata mai i le faaumatiaga, talu ai e tatau ona tupuga mai i le nuu o Isaraelu le Mesia folafolaina, le faamoemoe e tasi o le fanau a tagata! (Kene. 22:18) E olioli auauna a le Atua i aso nei i le iloa, e mai lava le taimi na iai Iesu le Mesia i le lalolagi, na ia faasā ai ona soo mai le auai i faigātaua a le lalolagi.—Mata. 26:52.
29 Ae peitaʻi, o loo auai Kerisiano i se taua faaleagaga, ma ua sili atu nei ona naunau Satani ina ia faaumatia lo tatou faatuatua iā Ieova le Atua. (Faitau le 2 Korinito 10:3, 4.) Maʻeu se faamanuiaga i le iai o se faaaʻoaʻoga e pei o Eseta! Seʻi faaalia lo tatou faatuatua e pei o ia, i le faaaogā ma le poto ma le onosaʻi o faamatalaga e faatalitonu ai; ia lototetele, ia lē manatu faapito ma ia lotomalilie e fesoasoani i tagata o le Atua.
^ pala. 26 Sa toe faataga e le tupu tagata Iutaia i le aso lona lua, ina ia faamāeʻa ai ona faaumatia o latou fili. (Eseta 9:12-14) E oo mai lava i aso nei, o loo faamanatuina pea e tagata Iutaia i tausaga taʻitasi lenā manumalo i le masina o Atara, lea e paʻū i le faaiʻuga o Fepuari ma le amataga o Mati. O lenā tausamiga e taʻua o Purima, e faamanatu ai le vili sa faia e Hamanu i ana taumafaiga e faaumatia tagata Isaraelu.


text:
Fa’asele mutu iloiloga Komiti Suesue Senate ma molimau malo
Na faaselemutu i le taeao ananafi le iloiloga a le Komiti Suesue a le Senate ma molimau mai le malo, ina ua tutula’i isi sui o le Komiti Suesue ma tuua le iloiloga, ma le atoa ai le kalama e mafai ai ona faatino galuega a le komiti.
Na amata le iloiloga e toa fa afioga i Senatoa o loo i ai, peitai e te’a laititi loa le afa o le 9:00 i le tateao ananafi, ae tula’i ese loa le afioga i le Sui Taitaifono o le Komiti ia Velega Savali Jr ma Paogofie Fiaigoa, ona totoe ai loa lea na o le taitaifono ia Lualemana Faoa ma Mauga Tasi Asuega, ma faamalulu ai loa Lualemana i molimau ona ua tulai ese atu nisi o sui o le komiti ona o nisi o mafuaaga le maalofia, ae o le a toe faaauau le iloiloga i se aso o le vaiaso fou.
Ae ui na faaselemutu le iloiloga i le taeao ananafi, na maua lava avanoa o nisi o sui o le komiti e fesiligia ai nisi o mataupu, e uiga i le nonogatupe e 20 miliona a le malo, lea na faia i le 2007 mai le Teugatupe a le Vaega o le Litaea.
Mai le nonogatupe e 20 miliona na pasia e le fono, toe $1.2 miliona o loo totoe i le taimi nei, e tusa ai o le ripoti lea na tauaao atu e le tofa Malemo Tausaga i luma o le komiti i le taeao ananafi.
O sui o le malo na molimau i le iloiloga e aofia ai le Teutupe a le malo ia Magalei Logovii, Luatua Filisouaina Tafua, le pule o le Ofisa o le Litaea, m a Tagaloa Toloa Letuli lea o loo avea ma pule o le Ofisa o loo vaavaaia tupe mo Falelima, lea o loo i lalo o le Ofisa a le alii Kovana.
Na taua e Luatua i lana molimau e faapea, o le aso 23 Novema 2007 na faamatuu atu ai ele Ofisa o le Litaea le siaki e 20 miliona o le nonogatupe i le malo, ma o le taimi nei, o loo tulaga lelei le totogiina atu o tupe sa malilie itu e lua totogi atu i masina taitasi, mole umi e 10 tausaga o loo faamoemoe e totogi ai.
E $237,810.25 i le masina o loo totogi e le malo i le Litaea mo le nonogatupe, ma e tusa ma le molimau a Magalei, sa i ai masina sa faaletonu ai le vaega tupe lea o loo faamoemoe e totogi ai le nonogatupe, ma aapa atu ai loa le malo i le Teugatupe Lautele mo se tupe e faaatoa ai le peimeni e manaomia.
Saunoa Velega e faapea, o se tasi o faanoanoaga o loo ia te ia, o le le lelei o le auala sa faasoasoa atu ai vaega tupe o le 20 miliona, ona o nisi o vaega sa pasia e faaalu i ai le tupe ua ova mamao le aofaio le tupe ua latou faaaogaina, mai le tupe sa pasia atu e le Fono.
Mo se faataitaiga e pei ona saunoa Velega, o le Faaalia o Tu ma Aganuu a le Pasefika, lea e $1.28miliona ua ova ai le tupe faaaoga mai le tupe sa faamaonia atu, atoa ai ma le faatauina mai o le vaa toso vaa mai Hawaii, lea e $1.4 miliona ua ova ai le tupe sa pasia mai le tupe na faaaoga.
“O le isi faafitauli lea ua tulai mai, o vaega tupe sa pasia mai le 20 miliona peitai o lea ua tulaga faaletonu mai, mo se faataitaiga o le fale fono sa pasia i ai le $2.8 miliona, peitai o lea ua taua i le ripoti, toe $1.2 milona le tupe o loo totoe mai le 20 miliona,” o le saunoaga lea a Velega.
Na faamanino e Magalei i lana molimau e faapea, na mafua ona ova le tupe na faaaoga i le Faaaliga o Tu ma Aganuu lea na tali malo ai le atunuu i le 2008, e mafua mai i pili mai pisinisi na tagi atu ina ua maea le taligamalo a le atunuu, ina ia totogi atu a latou pili mai tautua sa latou ofoina atu i le taimi o le faamoemoe.
Saunoa Magalei, talu ai e lei i ai se galuega a lona ofisa e fesootai ma tiute tauave a le komiti o le faamoemoe, na faia ai loa le faaiuga ina ia totogi tupe a pisinisi ia o loo tagi atu.
Na toe fesili Velega ia Magalei poo ai e avatu ai le malosi e toe faaaoga ai tupe mai luga o le aofai o tupe na pasia atu e le fono, na saunoa Magalei, o le kovana e i ai le malosi lena e faataga ai ona faaaoga tupe pe afai ua maea le tupe na atoa mo se galuega.
Ua i luma nei o le komiti ripoti uma e uiga i le nonogatupe e 20 miliona, faapea ai ma faamaumauga o le tulafono na pasia e le fono i le 2007, ma ua galulue le komiti mo le iloiloina o ia ripoti ina ia mautu ai sana faaiuga i se taimi o i luma.


text:
Alalaga pagota ua le lavava ai pilikaki ma saimini
WARDEN: O LO’O AI FO’I MOA, MAMOE MA FASIPOVI A PAGOTA
O le leo o le uio ma le pologa ua toe faalogoina fo’i i le nofoaga o le toese i Tafuna, ona ua le lavava e nai pagota ai sua pilikaki, pepa saimini faavela atoa ai ma le polesi i le taeao, auaoli ma le afiafi mo pagota e toa 170 o loo i ai, peitai na taua e le pule o le falepuipui, e ono ituaiga meaai o loo faasoasoa mo pagota i le vaiaso atoa mo le tai tolu ‘aiga i le aso.
I se tusi na tuuina mai e se alii pagota o loo tuli sona faasalaga i le falepuipui i le taimi nei na ia taua ai faapea, e na o le pilikaki lava lea o loo fafaga ai i latou i aso uma, e aofia ai ma aso faamanatu faapitoa e pei o le kerisimasi 2011, tausaga fou 2012 atoa ai ma le aso Peresetene na te’a nei.
Fai mai le alii pagota lea, o le polesi e ‘ai i le taumafataga o le taeao, o le pilikaki i le aoauli ae o le pepa saimini faavela i le po.
“E na o le tolu apa polesi mo le meaai o le taeao, ae lua pusa pepa saimini mo le meaai o le po e fafaga ai pagota e toa 170 i le toese,” o le tomumu lea a Agasiva e pei ona faailoa lana tusi sa tuuina mai i le Samoa News.
Soo se taimi e fesiligia ai e le faamasino sili ia Michael Kruse nisi o pagota pe a oo i taimi o a latou iloiloga poo a latou meaai sa ai i le po, e lua lava tali e masani ona tuuina mai, a le o le kaleve pilikaki o le saimini.
Ae ina ua fesiligia e le Samoa News le pule o le toese i Tafuna ia Lumana’i Maifea, sa ia teena malosi ai faasea mai pagota e na o le pilikaki lea o loo fafaga ai i latou.
“E sa’o e ai le pilikaki ae le faapea o aso uma e fafaga ai, a tele lava aso e ai ai le pilikaki i le vaiaso o le faalua, ae o isi aso e eseese uma lava meaai o loo fafaga ai le nofoaga, e 6 ituaiga meaai lea e faaaoga e fafaga ai pagota i aso e 7 o le vaiaso ae tolu ‘aiga i le aso e tasi,” o le saunoaga lea a Maifea.
Na maua le avanoa e asia ai e le Samoa News le container ma le fale o loo teuina ai taumafa mo pagota, ma maitauina ai le anoanoa’i o taumafa eseese o loo teuina ai e pei o pusa moa, pusa sosisi, pusa pipi, pusa tauau pipi, pusa fasipovi vili, ma le anoanoa’i o isi mea fai meaai mo pagota.
Na taua e Maifea, o le pilikaki e ai i le aso aso Gafua, ona toe ai foi lea i le aso Toonai lea e sosoo ma le aso Sa e tele ai meaai mai asiga a aiga.
“O isi aso Gafua e le aia ai le pilikaki ae fai ai le kale sosisi, aso Lua o le mamoe, aso Lulu o le fasipovi vili, aso Tofi o le tauau pipi ma le aso Faraile o le si’usi’u pipi, ae mo le meaai o le taeao i le vaiaso atoa, e suisui ai lava le fuamoa falai, falaoa poo le masi faapata, ae salani e le ipu ti, o isi foi taimi e sui ai le pata i le siamu, ae masani foi ona faaaoga le polesi ae le faapea o aso uma,” o le saunoaga lea a Maifea.
O meaai o loo fafaga ai le nofoaga i Tafuna, e felanulanua’i lava kuka e faia i aso taitasi, o nisi foi aso e faaaoga ai pagota o loo tuli a latou faasalaga ae i ai le taleni kuka ia te i latou, mo le kukaina lea o meaai i le po aua pagota i le taeao e sosoo ai, e pei ona saunoa Maifea.
“O isi aso ua faakale le moa i le kapisi, pe faa kaleve foi ina ia sui ai le ai a pagota, a le o lena foi, e tao pagi, sikogi ma kogaki i le po e sauni ai mo le meaai o le taeao, ona o le faanaunauga lava, ia lelei meaai e fafaga ai i latou o loo nonofo i le nofoaga,” o le saunoaga lea a Maifea.
Na faamaonia mai foi e Maifea, e silia ma le $30,000 le tupe e faaalu i le faatauina mai o meaai mo pagota i kuata taitasi (tolu masina). O le masina lenei e mae’a ai le isi kuata, ae ua maea ona tuuina atu le oka mo meaai o le isi kuata e ui e lei taitai uma ona faaaoga meaai o loo teu.


text:
MATAUPU 3
O le ā le Finagalo o le Atua mo le Lalolagi?
O le ā le finagalo o le Atua mo tagata?
O ā tuuaʻiga ua faia e faatatau i le Atua?
O le a faapeʻī le olaga i le lalolagi i le lumanaʻi?
1. O le ā le finagalo o le Atua mo le lalolagi?
E MATUĀ matagofie le finagalo o le Atua mo le lalolagi. O lona finagalo ia tumu le lalolagi i tagata fiafia e ola mālōlōina. Ua taʻua i le Tusi Paia, na ʻtotōina e Ieova le Atua le faatoʻaga i Etena’ ma faatupu ai “ituaiga eseese o laau, e matagofie i le vaai ma lelei i le ʻai.” Ina ua uma ona faia e le Atua Atamu ma Eva, na ia tuu i laʻua i lenā nofoaga matagofie ma fetalai i ai: “Ia fanafanau ma ia matuā faatoʻateleina, ia tumu ai le lalolagi ma ia galueaʻiina.” (Kenese 1:28; 2:8, 9, 15) Na finagalo le Atua ia fanafanau tagata ma faalauaʻitele atu lo latou nofoaga matagofie, ina ia soo ai le lalolagi atoa, ma latou tausia manu.
2. (a) E faapefea ona tatou iloa o le a taunuu le finagalo o le Atua mo le lalolagi? (e) O le ā le tala a le Tusi Paia i le nonofo ai pea o tagata i le lalolagi?
2 O le ā sou taofi, pe e taunuu le finagalo o le Atua ina ia ola tagata i se parataiso i le lalolagi? Na tulei le Atua: ʻUa ou fai atu ai; ou te faia lava.’ (Isaia 46:9-11; 55:11) Ioe, e faia e le Atua mea ua ia finagalo i ai! Ua fetalai o ia, “na ia lē foafoaina fua” le lalolagi ae “na ia faia ina ia ʻainā.” (Isaia 45:18) O ai na finagalo le Atua e soifua i le lalolagi? O le ā le umi na finagalo o ia, ia latou soifua ai i le lalolagi? E maua le tali i le Tusi Paia: “E fai lava le lalolagi mo ē e amiotonu, e nonofo ai pea i latou e oo i le faavavau.”—Salamo 37:29; Faaaliga 21:3, 4.
3. O ā tulaga malaia o loo iai i le lalolagi, ma o ā fesili ua tulaʻi mai ai?
3 E moni e leʻi taunuu lenei mea. O loo mamaʻi ma feoti tagata, ma i nisi taimi e fefasiotiaʻi ai lava i latou. Na iai le mea na tupu. E leʻi finagalo le Atua i tulaga malaia o le lalolagi e pei ona iai nei! O le ā le mea na tupu? Aiseā ua lē taunuu ai le finagalo o le Atua? E lē maua le tali i se tusi o talafaasolopito, auā na amata le faalavelave i le lagi.
LE AUALA NA AVEA AI SE TASI MA FILI
4, 5. (a) O ai na tautala atu iā Eva e ala i se gata? (e) E faapefea ona avea se tagata faamaoni ma gaoi mulimuli ane?
4 Ua taʻua i le tusi o Kenese, le iai o se tasi na tetee i le Atua i le faatoʻaga o Etena. Ua taʻua o ia “o le gata,” peitaʻi e lē o ia o se gata. Ua faaalia i le tusi o Faaaliga o ia o lē “ua igoa foʻi i le Tiapolo ma Satani, o lē ua faasesēina le lalolagi atoa.” Ua taʻua foʻi o ia “o le uluaʻi gata.” (Kenese 3:1; Faaaliga 12:9) Na tautala atu lenei agelu malosi iā Eva e ala i se gata, e pei ona mafai e se tagata poto ona faafoliga atu o loo tautala se pepe meataalo o loo ia uuina. Ae o le mea moni, o le tagata e ona le leo lea o loo faalogoina. E lē taumatea na iai lenei agelu a o faia e le Atua le lalolagi mo tagata.—Iopu 38:4, 7.
5 Talu ai e lelei atoatoa mea uma na faia e Ieova, o ai la na faia le “Tiapolo” lea e igoa foʻi iā “Satani”? O le tali, o se tasi o agelu malosi a le Atua na ia avea o ia lava ma Tiapolo. Na faapefea ona tupu o lenā mea? I aso nei, e mafai ona avea se tagata faamaoni ma tagata gaoi i se taimi mulimuli ane. E faapefea ona tupu o lenā mea? Ua tuʻinanau lona loto i se mea sesē. Afai e faaauau ona ia mafaufau pea i ai, o le a matuā malosi ai lenā tuʻinanauga sesē. E maua loa la le avanoa, na te ono faatinoina le mea leaga o loo ia tuʻinanau i ai.—Faitau le Iakopo 1:13-15.
6. Na faapefea ona avea se agelu malosi a le Atua ma Satani le Tiapolo?
6 O le mea lenā na tupu iā Satani le Tiapolo. E lē taumatea na ia faalogo a o fetalai atu le Atua iā Atamu ma Eva, ia fanafanau ma faatumu le lalolagi. (Kenese 1:27, 28) E foliga mai na manatu Satani, e lelei pe a tapuaʻi atu tagata iā te ia na i lo le Atua! Ua tuʻinanau o ia i se mea sesē! Mulimuli ane na ia ʻolegia Eva e ala i le faia o se tala pepelo e uiga i le Atua. (Faitau le Kenese 3:1-5.) O le pogai lea ua avea ai o ia ma “Tiapolo,” o lona uiga “o Lē e taufaaleaga.” Na avea ai foʻi o ia ma “Satani,” o lona uiga “o Lē e tetee.”
7. (a) Aiseā na feoti ai Atamu ma Eva? (e) Aiseā ua matutua ma feoti ai tagata uma?
7 Ona o tala pepelo ma tala taufaasesē a Satani le Tiapolo, na māfua ai ona lē usiusitai Atamu ma Eva i le Atua. (Kenese 2:17; 3:6) Na iʻu ina feoti i laʻua e pei ona fetalai i ai le Atua pe a lē usiusitai. (Kenese 3:17-19) Talu ai na lē toe lelei atoatoa Atamu ina ua agasala, ua tuufaasolo mai ai le agasala i ē uma na tupuga mai iā te ia. (Faitau le Roma 5:12.) Seʻi fai se faaaʻoaʻoga i se ʻapa tao falaoa. Pe afai e omo le ʻapa, o le ā e tupu i falaoa taʻitasi e tao i le ʻapa? E omo uma falaoa pe e lē lelei atoatoa. Ua faapena foʻi ona tuufaasolo mai i tagata uma le agasala a Atamu. O le pogai lea ua matutua ma feoti ai tagata.—Roma 3:23.
8, 9. (a) O le ā le tuuaʻiga e foliga mai sa faia e Satani? (e) Aiseā na lē faaumatia ai e Ieova i le taimi lava lenā ē na fouvale?
8 Na fouvale Satani i le Atua ina ua ia uunaʻia Atamu ma Eva e agasala i le Atua. Na ia fōua le pule a le Atua. E peiseaʻī na fai mai Satani: ʻE lē lelei le pule a le Atua. O ia o le pepelo ma e lē manaʻo e manuia tagata. E lē manaʻomia e tagata le pule a le Atua. E mafai lava ona latou filifilia le mea lelei ma le mea leaga mo i latou. E manuia tagata pe a ou pule iā te i latou.’ O le a faapefea ona tauaao e le Atua nei tuuaʻiga taufaaleaga? Ua manatu isi, sa tatau ona faaumatia e le Atua i le taimi lava lenā ē na fouvale iā te ia. Peitaʻi, pe faamata e foʻia ai tuuaʻiga a Satani? Pe e faamaonia ai le saʻo o le pule a le Atua?
9 Ona o ia o le Atua e matuā fai mea tonu, na te leʻi faaumatia ai i le taimi lava lenā ē na fouvale iā te ia. Na finagalo le Atua ia tuu se taimi e tali ai tuuaʻiga a Satani i se auala faamalieloto, ma faamaonia ai e pepelo le Tiapolo. O lea la, na tuu e le Atua le avanoa i tagata e fai ai a latou lava pulega mo se taimi, i lalo o taaʻiga a Satani. O le a iloilo i le Mataupu e 11 le māfuaaga na faia ai e Ieova lenā mea, ma le pogai ua umi ai se taimi e lē o foʻia nei tuuaʻiga. Ae e lelei ona manatunatu i fesili nei: Pe na tatau ona talitonu Atamu ma Eva iā Satani, o lē na te leʻi faia lava se mea lelei mo i laʻua? Pe na tatau ona la talitonu e pepelo Ieova, e ui o Ieova na faia mea uma mo i laʻua? Ana faapea na e iai i lenā taimi, o le ā se mea e te faia?
10. E faapefea ona e lagolagoina Ieova i lana tali atu i tuuaʻiga a Satani?
10 E lelei le mafaufau i fesili nei, auā o loo aafia ai foʻi i tatou i aso nei i tuuaʻiga faapena. Ioe, e mafai ona e lagolagoina Ieova i lana tali atu i tuuaʻiga a Satani. E mafai ona fai Ieova ma ou Pule ma fesoasoani e faaalia ai e pepelo Satani. (Salamo 73:28; faitau le Faataoto 27:11.) O le mea e faanoanoa ai, e toʻaitiiti lava tagata o loo lagolagoina Ieova. O lea la, ua tulaʻi mai ai se fesili tāua, pe e faamaonia e le Tusi Paia o loo pulea e Satani lenei lalolagi?
O AI LE PULE O LENEI LALOLAGI?
11, 12. (a) E faapefea i le faaosoosoina o Iesu ona faaalia ai, o Satani o le pule o lenei lalolagi? (e) O le ā se isi mea e faamaonia ai o Satani o le pule o lenei lalolagi?
11 Na silafia lelei e Iesu, o Satani o le pule o lenei lalolagi. Na faaali atu e Satani iā Iesu “malo uma o le lalolagi ma o latou mamalu.” Ona folafola atu lea e Satani iā Iesu: “Ou te avatu nei mea uma iā te oe, pe afai e tau lava ina e faapaʻū ma tapuaʻi mai iā te aʻu.” (Mataio 4:8, 9; Luka 4:5, 6) Manatu mai i le mea lenei. Pe e avea lenei folafolaga o se faaosoosoga iā Iesu pe ana lē pulea e Satani malo nei? E leʻi tetee Iesu i le manatu e faapea o Satani e ana malo nei o le lalolagi. E mautinoa lava, e faia faapea e Iesu pe ana faapea e lē o Satani e pulea malo nei.
12 E moni o Ieova le Atua e ou le malosi uma lava, o ia na faia le lagi ma le lalolagi matagofie. (Faaaliga 4:11) Ae e lē o taʻua i le Tusi Paia o Ieova le Atua po o Iesu Keriso, le pule po o le alii o lenei lalolagi. O le mea moni, na fetalai Iesu o Satani o “le pule o lenei lalolagi.” (Ioane 12:31; 14:30; 16:11) Ua taʻua foʻi i le Tusi Paia, o Satani le Tiapolo o le “atua o lenei faiga o mea a le lalolagi.” (2 Korinito 4:3, 4) Na tusi le aposetolo o Ioane e faatatau i lē e tetee, o Satani lea: “O le lalolagi atoa o loo nofo toʻilalo i le pule a lē o loo leaga.”—1 Ioane 5:19.
LE AUALA E TAFIESEA AI LE LALOLAGI A SATANI
13. Aiseā ua manaʻomia ai se lalolagi fou?
13 O loo faasolo ina leaga le lalolagi i tausaga taʻitasi. Ua tumu le lalolagi i taua, le ʻaufaipolotiki lē faamaoni, o taʻitaʻi lotu pepelo, ma tagata solitulafono. Ua lē mafai ona toe faaleleia le lalolagi. Ua faailoa mai e le Tusi Paia, ua toeitiiti ona aveesea lea e le Atua lenei lalolagi amioleaga, e ala i lana taua o Amaketo. O le a suia i se lalolagi fou e mau ai tagata amiotonu.—Faaaliga 16:14-16.
14. O ai ua tofia e le Atua e fai ma Pule i Lona Malo, ma na faapefea ona valoia mai lenei mea?
14 Na tofia e Ieova le Atua Iesu Keriso e Pule i Lona Malo faalelagi. Ua leva ona valoia mai i le Tusi Paia: ʻUa fanau mai mo i tatou le tama, ua foaʻiina mai mo i tatou le atalii; ma o le a i luga o lona tauʻau le pulega [malo] a se perenise. O le a faaigoa o ia o le Perenise o le Filemu. E leai se mea e gata mai ai le tele o lana pulega o se perenise atoa ma le filemu.’ (Isaia 9:6, 7) E tusa ai ma lenei malo, na aʻoaʻoina e Iesu ona soo ia tatalo e faapea: “Ia oo mai lou malo. Ia faia lou finagalo i le lalolagi, e pei ona faia i le lagi.” (Mataio 6:10) O le a tatou aʻoaʻoina mulimuli ane i lenei tusi, ua toe o se aga ona faaumatia loa lea e le Malo o le Atua, o malo uma o lenei lalolagi ma pulea ai le lalolagi. (Faitau le Tanielu 2:44.) Ona aumaia loa lea e le Malo o le Atua se parataiso i le lalolagi.
UA I FAITOTOʻA LE LALOLAGI FOU!
15. O le ā le “lalolagi fou”?
15 Ua faapea mai le Tusi Paia: ʻE tatou te faatalitali i le lagi fou ma le lalolagi fou, e tusa ma le folafolaga a le Atua, e mau ai le amiotonu.’ (2 Peteru 3:13; Isaia 65:17) I nisi taimi e faasino atu ai e le Tusi Paia le upu “lalolagi,” i tagata o loo soifua i le lalolagi. (Kenese 11:1) O lea la, o le “lalolagi fou” amiotonu, e faasino atu i tagata ua maua le finagalo malie o le Atua.
16. O le ā le meaalofa mai le Atua mo ē e maua lona finagalo malie, ma o le ā tatou te faia ina ia maua ai lenā meaalofa?
16 Na folafola mai e Iesu o le a maua e i latou e finagalo malie i ai le Atua, le meaalofa o le “ola e faavavau” i le lalolagi fou. (Mareko 10:30) Faamolemole suʻe ane lau Tusi Paia i le Ioane 3:16 ma le 17:3, ma faitau i fetalaiga a Iesu i mea e tatau ona tatou faia, ina ia maua ai le ola e faavavau. Ia tomānatu i mau o le Tusi Paia i itulau o loo sosoo mai i faamanuiaga o le a olioli ai tagata ua agavaa e maua lenā meaalofa matagofie mai le Atua, i le Parataiso o loo fotuaʻi mai.
17, 18. E faapefea ona tatou mautinoa o le a filemu ma saogalemu le lalolagi atoa?
17 E lē toe iai le amioleaga, taua, solitulafono ma faiga sauā. ʻE lē toe iai le tagata amioleaga; a o ē e agamalu, e fai mo i latou le lalolagi.’ (Salamo 37:10, 11) O le a iai le filemu auā e ʻfaaiʻuina e le Atua taua i tuluʻiga o le lalolagi.’ (Salamo 46:9; Isaia 2:4) E “tupu olaola ai lē e amiotonu, e tele foʻi le filemu seʻia leai se masina”—ioe, e manuia e faavavau!—Salamo 72:7.
18 O le a saogalemu tagata tapuaʻi o Ieova. Na filemu tagata Isaraelu i aso anamua ina ua usiusitai i le Atua. (Levitiko 25:18, 19) Maʻeu le matagofie o le ola i se Parataiso saogalemu faapena!—Faitau le Isaia 32:18; Mika 4:4.
19. E faapefea ona tatou iloa o le a tele meataumafa i le lalolagi fou a le Atua?
19 E lē toe utiuti meataumafa. Na pese le faisalamo: “O le a tele saito i le laueleele; o le a fau ma soloi i tumutumu o mauga.” (Salamo 72:16) O le a faamanuia e Ieova le Atua ona tagata amiotonu, ma “e fua mai lava e le laueleele ona fua.”—Salamo 67:6.
20. Aiseā tatou te mautinoa ai o le a avea le lalolagi atoa ma parataiso?
20 O le a avea le lalolagi atoa ma parataiso. O le a iai fale fou ma togālaau matagofie i le lalolagi, lea sa muaʻi faaleagaina e tagata agasala. (Faitau le Isaia 65:21-24; Faaaliga 11:18) O le a faasolosolo ona faalauaʻitele atu le parataiso seʻia oo ina avea le lalolagi atoa ma nofoaga matagofie, e pei o le faatoʻaga o Etena. O le a ʻfaamafola le aao o le Atua ma faamalie le manaʻo o mea ola uma lava.’—Salamo 145:16.
21. O le ā e iloa ai o le a nonofo filemu tagata ma manu?
21 O le a nonofo filemu tagata ma manu. O le a fafaga faatasi manu feʻai ma manu lalata. E lē toe fefe se tamaitiiti i se manu feʻai e pei ona iai i le taimi nei.—Faitau le Isaia 11:6-9; 65:25.
22. O le ā o le a tupu i maʻi?
22 O le a lē toe iai se tagata e maʻi. Ona o Iesu o le Pule o le Malo o le Atua, e tele atu faamālōlōga o le a ia faia na i lo le taimi na soifua ai i le lalolagi. (Mataio 9:35; Mareko 1:40-42; Ioane 5:5-9) “E lē fai mai foʻi se tasi ua nofo ai: ʻOu te maʻi.’”—Isaia 33:24; 35:5, 6.
23. Aiseā tatou te olioli ai ona o le toetū?
23 O le a toetutū ē pele ua maliliu, ma le faamoemoe e ola e faavavau. O le a toetutū ē uma ua maliliu o loo manatuaina e le Atua. “E toetutū mai tagata amiotonu ma tagata amiolētonu.”—Galuega 24:15; faitau le Ioane 5:28, 29.
24. O le ā sou lagona i le ola ai i le Parataiso i le lalolagi?
24 Maʻeu se lumanaʻi matagofie mo ē e filifili e aʻoaʻo e uiga i Lē na faia mea uma lava o Ieova le Atua, ma auauna iā te ia! O le parataiso lea o le a iai i le lalolagi i le lumanaʻi na fetalai i ai Iesu, ina ua folafola atu i le tagata solitulafono na tautau i ona autafa: “O le a ta faatasi ma oe i le Parataiso.” (Luka 23:43) E tāua ona tatou iloa atili Iesu Keriso, o lē o le a auala mai ai nei faamanuiaga.


text:
VAEGA 2
Le Amataga o le Talaʻiga a Iesu
ʻFaauta! O le Tamaʻi Mamoe a le Atua, o lē e na te Aveeseina agasala.’—Ioane 1:29
I LENEI VAEGA
MATAUPU 12
Ua Papatisoina Iesu
Aiseā ua papatisoina ai Iesu e ui e leai sana agasala?
MATAUPU 13
Aʻoaʻo ni Lesona Mai i le Auala na Fesagaʻia ai e Iesu Faaosoosoga
E lua ni mea moni ua faamaonia e faatatau i le Tiapolo mai i le auala na faaosoosoina ai Iesu.
MATAUPU 14
Ua Amata Ona Maua Soo o Iesu
Na faapefea ona faatalitonuina uluaʻi soo e toʻaono o Iesu e faapea, ua latou maua le Mesia?
MATAUPU 15
Ua Faia e Iesu Lana Uluaʻi Vavega
Ua faailoa atu e Iesu i lona tinā, ua faatonuina nei o ia e lona Tamā i le lagi ae e lē o ia.
MATAUPU 16
Ua Faaalia e Iesu le Maelega mo le Tapuaʻiga Moni
Na faatagaina e le Tulafono a le Atua tagata ina ia faatauina manu i Ierusalema e fai ai a latou taulaga. Aiseā la na matuā toʻatamaʻi ai Iesu i le ʻaufaatauʻoa i le malumalu?
MATAUPU 17
Ua Aʻoaʻoina e Iesu Nikotemo i le Pō
O le ā le uiga o le “toe fanau mai”?
MATAUPU 18
Ua Faateleina Galuega a Iesu, ae Faaitiitia Galuega a Ioane
Ua lotovale soo o Ioane le Papatiso, peitaʻi o loo fiafia pea Ioane.
MATAUPU 19
Aʻoaʻoina o se Fafine Samaria
Ua taʻu atu e Iesu i le fafine Samaria se mea e na te leʻi faailoaina atu i isi.


text:
LESONA 12
Sa Lototele le Tama a le Tuafafine o Paulo
Seʻi o tatou iloiloina le tala e uiga i se tama talavou sa ia faasaoina le ola o le aposetolo o Paulo. O Paulo o le tuagane o le tinā o le tama talavou lenei. E lē o iloa po o ai le igoa o le tama, ae e tatou te iloa sa ia faia se gaoioiga matuā lototele. Pe e te fia faalogo i le tala i le mea sa ia faia?—
Sa puʻeina ma faafalepuipui Paulo i Ierusalema, ona sa ia talaʻi e faatatau iā Iesu. Sa iai ni tagata leaga na mananaʻo e fasioti Paulo. O lea na fai ai sa latou tonu e faapea: ‘Seʻi o tatou fai atu i le taʻitaʻiʻau ina ia faatonu ana fitafita e aumai Paulo i le faamasinoga. Ona tatou lalafi lea i le auala ma faatalitali le taimi e ui ane ai i latou, ma tatou fasiotia ai loa Paulo!’
Na faalogo le tama a le tuafafine o Paulo i le tonu a nei tagata. O le ā le mea na faia e lenei tama? Sa alu atu i le falepuipui ma faamatala atu iā Paulo. Ona fai atu loa lea i ai o Paulo e alu e taʻu i le taʻitaʻiʻau. Pe sa faigofie i lenei tama ona talanoa atu i le taʻitaʻiʻau?— E leai, auā o le taʻitaʻiʻau o se tagata e maualuga lona tulaga. Peitaʻi sa lototele le tama ma talanoa atu i le taʻitaʻiʻau.
Sa iloa lelei e le taʻitaʻiʻau le mea e tatau ona fai. Sa ia faatonuina ni fitafita pe tusa ma le 500, e puipuia Paulo ma ave loa o ia i lenā lava pō i Kaisareia. Pe na faasaoina le ola o Paulo?— Ioe, auā e leʻi taunuu le tonu a tagata leaga, ma e latou te leʻi osofaʻia Paulo.
O le ā e te aʻoaʻoina mai i lenei tala?— E mafai foʻi ona e lototele e pei o le tama a le tuafafine o Paulo. E ao ona tatou lototetele pe a talanoa atu i isi e faatatau iā Ieova. Po o le a e lototele ma talanoa atu pea e faatatau iā Ieova?— Pe a e faia faapea, e te ono faasaoina la le ola o se tasi.


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Moldova
Str Gr Ureche 75
MD-2005 CHISINAU
REPUBLIC OF MOLDOVA
+373 22-22-86-26
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 1 le itula le umi
Vala Mataʻina
E vaavaaia le galuega a le silia ma le 20,000 o Molimau a Ieova. I masina taʻitasi, e auina atu ai le silia ma le 16 tone o lomiga faale-Tusi Paia i le pe ā ma le 250 o faapotopotoga i Moldova.


text:
O le ā le Manatu o le Tusi Paia?
Pe e taliina e le Atua tatalo uma?
PE E TE MANATU E NA TE . . .
Taliina tatalo a tagata uma
Taliina tatalo a nisi tagata
Lē taliina se tatalo
LE MANATU O LE TUSI PAIA
“E latalata Ieova iā i latou uma . . . e valaau atu iā te ia ma le faamaoni.”
O Ā NISI MEA E TATOU TE AʻOAʻOINA MAI I LE TUSI PAIA?
E teena e le Atua tatalo a i latou e fouvale iā te ia. (Isaia 1:15) Peitaʻi, e mafai ona latou “faaleleia la [latou] faiā” ma Ia e ala i le suia o o latou ala.
—Isaia 1:18.
Ina ia taliina e le Atua se tatalo, e tatau ona ōgatusa ma ana tapulaa o loo i le Tusi Paia.
—1 Ioane 5:14.
Pe e tatau ona tatou faia ni gaoioiga patino pe a tatalo?
E MANATU NISI e tatau ona tootuli, punou, pe tuufaatasi lima pe a tatalo. Ae o le ā sou manatu?
LE MANATU O LE TUSI PAIA
E talia e le Atua tatalo a i latou e ʻnonofo i lalo’, ʻtutū i luga’, “faō” pe “tootuli.” (1 Nofoaiga a Tupu 17:16; 2 Nofoaiga a Tupu 30:27; Esera 10:1; Galuega 9:40) E lē o talosaga mai o ia e tatau ona tatou faia se gaoioiga patino pe a tatalo.
ISI MEA E TATOU TE AʻOAʻOINA MAI I LE TUSI PAIA
E faafofoga le Atua i tatalo a ē lotomaulalo.
—Salamo 138:6.
E mafai ona e tatalo i so o se gagana pe faia foʻi se tatalo lē leoa.
—2 Nofoaiga a Tupu 6:32, 33; Neemia 2:1-6.
Faitau Atili
Ia Faalatalata i le Atua i le Tatalo
Pe e faafofoga mai ea le Atua i au tatalo? Ina ia tali lenā fesili, e tatau ona e malamalama i le aʻoaʻoga a le Tusi Paia e faatatau i le tatalo.


text:
Le Lali
TONY KOME O le aso Lua o le vaiaso fou lea ua fa’atulaga e tula’i ai le ali’i o Tony Kome i luma o le fa’amasinoga maualuga, mo le tu’uina atu o sana tali e tusa ai o moliaga fa’asaga ia te ia, e mafua mai i le fa’alavelave lea na latou fa’ao’olima ai ma ni isi o ana uo i se ali’i i Iliili ma...
Na fa’aaoga e le ali’i kovana ia Lolo Matalasi Moliga le avanoa na ia maua i le fonotaga mulimuli a lana Kapeneta i le vaiaso na te’a nei, e fa’aleo ai le agaga fa’afetai i Vaega Tumaoti uma a le malo e tusa ai o le latou tautua i le atunu’u i le 4 tausaga ua mavae atu, fa’atasi ai fo’i ma le...
Ao aga’i atu ai le afioga i le kovana mo le fa’alauiloaina o lana kapeneta fou i le vaiaso o loo lumana’i nei, o se tasi o lu’itau sa ia fa’ailoa i lana kapeneta i le fonotaga mulimuli o lenei nofoaiga i le vaiaso na te’a nei, o le tulaga lea i le tamaoaiga o le malo i le lumana’i. “A i ai se isi...
Vaega: 38 Fa’atalofa atu i lou falafa’i mai i le manuia i lenei taeao i le alofa ma le agalelei o lo tatou Matai oi le lagi, e ao ai ona o tatou fa’apea ifo, “Le Atua e, o Lau Afio o lo’o i ai lo matou olataga ma lo matou fa’amoemoe i mea lelei, ia E alofa ma silasila mai i si o matou atunu’u, o...
E to’atele le mamalu lautele o le atunu’u ua fa’aalia o latou lagona fa’asea ma le fia malamalama, i le mafua’aga e tapunia ai le malae taaalo a le malo i Fagatogo i taimi o le aso, ae fa’atoa tatala lava i le afiafi mo taimi o tafaoga. Na taua e se tasi o Tamali’i o le atunu’u na valaau mai i le...
Vaega: 37 Fa’atalofa atu ma fa’afeiloa’i atu i le mamalu o le atunu’u i lenei aso fou, e i ai pea le fa’amoemoe, o lo’o aoina le masina i le soifua laulelei o tama ma tina matutua, ae maise fo’i o tupulaga lalovaoa o le atunu’u. Tatou momoli la ia o lapalapa o malo ma fa’afo’i le vi’iga i le Atua...
O le tausaga fou lea ua fa’amoemoe le Matagaluega o le Puipuiga o le Saogalemu Lautele e amata aloaia ai aoaoga faapitoa mo pagota o loo taofia i le toese i Tafuna, e ala i le fa’aaoga lea o fale tuai sa taofia ai pagota e fa’atino ai aoaoga e pei o glauega fa’a kamuta, galuega fa’a inisinia,...
Ua tofu atu nei i luma o le fa’amasinoga maualuga le mataupu o loo tu’uaia ai e le malo se ali’i talavou mai Iliili, i le mae’a ai lea o lana ulua’i iloiloga sa faia i le taeao ananafi i luma o le fa’amasinoga fa’aitumalo, ma fa’ai’ugafonoina ai e le afioga i le ali’i fa’amasino ia Fiti Sunia, le...
MAUA LE ALI’I OVERSTAYER INA UA ‘ONA LEAGA O le ali’i lea na ulufale mai i le pemita e 30 aso i le masina o Me 2016 ma nofo fa’asolitulafono ai lava i le teritori e leai ni pepa nofomau, ua taofia nei o ia i le toese i Tafuna e fa’atali ai taualumaga o lana mataupu ma fa’atali ai le aso e toe fa’...
O le malaga a le kovana ma lana faigamalo lea na fuafua mo le itumalo o Manu’a i le vaiaso nei, mo le fa’amoemoe e fa’apaia ai le va’a fou mo Manu’a atoa ai ma le fa’aulufaleina o ni isi o galuega a le malo o loo fausia i Ofu, ua toe tolopo lea malaga mo le masina fou o Ianuari, fetaui lelei ma le...


text:
MATAUPU 84
O le ā le Tāua o le Avea ma Soo o Keriso?
• O MEA E FAATALITALIA PE A AVEA SE TASI MA SOO O KERISO
A o agaʻi atu Iesu i Ierusalema, ua mulimuli atu iā te ia le motu o tagata. O le ā le māfuaaga? Po o latou naunau moni lava e avea ma soo o Iesu, e tusa po o ā mea e aofia ai?
A o alu la latou faigāmalaga, ua faateʻia nisi o i latou i le fetalaiga lenei a Iesu: “Afai e sau se tasi iā te aʻu ae e lē ʻinoʻino i lona tamā, lona tinā, o lana avā ma le fanau, i ona uso ma tuafāfine, e oo foʻi i lona lava ola, e lē mafai ona avea o ia ma oʻu soo.” (Luka 14:26) O le ā le uiga o lana fetalaiga?
E lē o faapea atu Iesu, e tatau iā i latou uma ua avea ma ona soo ona ʻinoʻino i o latou aiga. Ae o loo uiga atu e faapea, e tatau ona sili atu lo latou alofa iā te ia nai lo o o latou aiga. E lē pei o le tamāloa lea sa ia taʻua i lana talafaatusa i le taumafataga i le pō, lea e leʻi taliaina le valaaulia faapitoa ina ia iai i le taumafataga, ona ua faatoʻā uma ona ia faaipoipo. (Luka 14:20) Ua faapea mai le tala e uiga i le augātamā o tagata Iutaia o Iakopo, ʻsa ia inosia Lea’ ae alofa i lona uso o Rasela. O lona uiga sa sili atu lona alofa iā Rasela nai lo o Lea.—Kenese 29:31; faaopoopoga.
Ia mātau o lea e faapea mai Iesu, e tatau i se tasi e avea ma soo ona ʻinoʻino ʻe oo i lona lava ola.’ O lona uiga, e tatau i se tasi e avea ma soo moni ona sili atu lona alofa iā Iesu nai lo o lona lava ola, e oo lava ina lotomalie e faataulaga lona ola pe a manaʻomia. Ua manino mai la, o le avea ma soo o Keriso o se tiute tauave e sili ona tāua, ma e lē tatau ona manatu faatauvaa i ai.
E ono aofia ai i le avea ma soo faigatā ma sauāga, auā e pei ona fetalai Iesu: “E lē mafai ona avea se tasi ma oʻu soo, pe a lē amoina e ia le laau e faapuapuagatia ai o ia ma mulimuli mai iā te aʻu.” (Luka 14:27) O le mea moni, e tatau i se soo moni o Keriso ona lotomalie e fesagaʻia tulaga e faalumaina ai e pei ona oo iā Iesu. Na fetalai foʻi Iesu, e fasiotia lava o ia e ona fili.
O lea, e tatau i le motu o tagata o loo malaga faatasi ma Iesu i Ierusalema ona iloilo totoʻa le uiga o le avea ma soo o Keriso. Ua faamatilatila e Iesu lenei manatu e ala i se talafaatusa: “O ai foʻi se tasi o outou e manaʻo e fau se ʻolo, e lē muamua ea ona nofo i lalo ma faitau tupe o le a faaalu, ina ia iloa ai po ua lava mea e faauma ai? A lē faia faapea, e ono faataatia e ia le faavae ae lē mafai ona faauma.” (Luka 14:28, 29) O lea, a o leʻi avea i latou o loo faimalaga faatasi ma Iesu o ni ona soo, ua tatau ona latou filifili ma le maumauaʻi e faataunuuina atoatoa lenei tiute tauave. Ua ia faamamafa mai lenei manatu i se isi talafaatusa e faapea:
ʻPo o ai se tupu ua alu atu e faafetaiaʻi le isi tupu i se taua, e lē muamua ea ona ia nofo i lalo ma talanoa ma isi pe e mafai e lana ʻautau e toʻasefulu afe, ona tau ma le tupu o loo faasagatau mai iā te ia ma lana ʻau e toʻalua sefulu afe? Ae afai e lē mafai ona ia faia faapea, ona ia aauina atu lea o ni sāvali a o mamao lava, ma talosaga atu mo le filemu.’ Ina ia faamatilatila atu le manatu autū o lenei talafaatusa, ua faapea atu Iesu: “Ia outou mautinoa, e lē mafai ona avea se tasi o outou ma oʻu soo pe afai e lē tuua ana mea uma.”—Luka 14:31-33.
E lē na o le motu o tagata o loo mulimuli atu iā Iesu o loo faasino atu i ai ana fetalaiga. E tatau iā i latou uma ua aʻoaʻoina e faatatau i le Keriso, ona lotomalilie e gaoioi e tusa ma ana fetalaiga. O lona uiga pe afai e fia avea i latou ma ona soo, e tatau ona latou nofosauni e faataulaga mea uma ua iā i latou e pei o a latou meatotino, e oo lava i o latou ola. E tatau ona manatunatu loloto ma tatalo e faatatau i lenā vala.
Ua toe lāgā e Iesu se mataupu sa ia taʻua i lana Lauga i luga o le Mauga, e uiga i le avea o ona soo “o le masima o le lalolagi.” (Mataio 5:13) Atonu o lea e uiga atu lana fetalaiga e faapea, e pei ona faasaoina ma puipuia e le masima se meaʻai mai i le faaleagaina, e faapena foʻi ona faasaoina ma puipuia e ona soo tagata mai i le faaleagaina i le itu faaleagaga ma le itu tau i amioga. O lea ua lata ina faaiʻu lana faiva, ma ua fetalai atu o ia: “O le mea moni, e lelei le masima. Ae afai e magalo le masima, e faapefea ona toe faamāi?” (Luka 14:34) E iloa lelei e lana ʻaufaalogologo o le tele o masima o loo maua i lenā taimi e lē lelei, ona e tuufaatasi ma le palapala, ma pe a magalo le masima, e lē toe iai sona aogā.
Ua faaalia mai i inei e Iesu, e oo lava iā i latou ua leva ona avea ma ona soo, e lē tatau ona faaitiitia lo latou maelega. Pe a faapea o le tulaga lenā, o lona uiga e leai so latou aogā e pei lava o le masima ae magalo, ma e ono taufaifai atu le lalolagi iā i latou. E sili atu i lenā, o le a leai foʻi so latou aogā i le silafaga a le Atua ma iʻu ai i lo latou taʻuleagaina o lona suafa. Ua faamamafa atu e Iesu le tāua o le ʻalofia o le faia o lenā tulaga, i lona faapea atu: “O lē ua iai taliga e faalogo ai, inā faalogo mai ia o ia.”—Luka 14:35.
Faitau Atili
E Faapefea Ona E Iloa le Tapuaʻiga Moni?
Pe e na o le tasi le tapuaʻiga moni? Iloilo faailoga e lima e iloa ai le tapuaʻiga moni.


text:
Toe Ulutaia o le Fono o le Fa’avae o le Malo o Samoa
Aloha elei lano moana, toniga e fa’ailo ai le Manu Samoa i so’o se faigamea i malae fa’avaomalo, lele ua sisia le fu’a o le 50 tausaga o le Malo o Samoa Tuto’atasi, o ia o le toe Ulutaia o Samoa i lana ulua’i Fono o le Fa’avae i le tausaga na tuto’atasi ai lana faigamalo i le tausaga e 1962.
O ia lea sa ia sisia le fu’a o le Sisigafu’a o le 50 tausaga o Samoa, e alaala i Nofoali’i A’ana Numera 2, ae sa soifua mai i Falealupo, o lana afioga A’e’au Taulupo’o Seumanutafa Maumea Lafaiali’i.
“A’o 25 tausaga o lo’u olaga talavou, sa fa’ato’a fa’anofo ai a’u e lo’u tama i lo’u igoa matai, ma fai mai loa, ua mae’a filifili a’u e le nu’u e avea ma sui o i matou e auai mai i le Ulua’i fonotaga o le Fa’avae o le Malo i le tausaga e 1960.”
O le tausaga 1960 na fa’atonuina ai e le Malo Aufa’atasi le malo o Samoa i Sisifo ina ia latou faia se fonotaga o sona fa’avae e fia manana’o e fa’atuina, ma o le ulua’i la’asaga lea e ao ina faia e i latou pe afai ua manatu i se tulaga tuma’oti o sana faigamalo.
E tele meafou sa o’o i ai le soifuaga o A’e’au Taulupo’o i lea lava tausaga, o le fa’ato’a fa’aipoipo fo’i lea. Na maua se avanoa lelei o le Samoa Observer e talanoa ai i le tagata na ia sisia le fu’a a Samoa e fa’amanatu ai le atoaga o lona 50 tausaga talu ona tuto’atasi lana faigamalo, aua sa le iloa lava i latou, pe aisea na filifilia ai o ia, mai le to’atele o isi sui uma o le atunu’u.
O lea fo’i fa’aeaga, sa matua lilo ia A’e’au Taulupo’o o le a ia faia mo lona malo, i lenei vaitau, peita’i, e toe lava o ia le sa auai o sui o le atunu’u e aiaia se Fa’avae Mautu mo Samoa i le 1960 o totoe mai. O se mea mautinoa, e maulalo lava le fa’avae o le olaga o A’e’au, ae fa’aea lava le tagata e le Atua i lona lava taimi.
“O ai na iluilu talutalu, ou te sisia le fu’a a si o’u malo i le atoaga o lona 50 tausaga lenei, o se fa’afetai lava i le Atua i lona alofa ma lona agalelei, ua aofia atu ai Mu i faigamea.” O sana tala lea ma le fiafia o lona loto, na tofia o ia mai le to’atele o isi e agava’a uma i lea faiva.
E fa’ailoa fo’i le loto maulalo o A’e’au i ona la’ei na ia manatu na faia ai lea tofiga maualuga o le Sisigafu’a a Samoa, na ona fa’ailoa atu lava i lona aiga, “Ofutino elei lanumoana a le Manu, o ia lava lena, e sisia ai e lo outou tama le fu’a a Samoa i lona 50 tausaga.”
“Ia silafia e Samoa lenei mea, o se fa’aeaga ese lea i lo’u olaga, ou te le’i mafaufauina o le a ou faia lea toe galuega mo lo’u malo. Sa iloilo ni tulafono o le fa’avae, a’o talavou, sa le manatu o i matou uma sa auai i ia aso ma soalaupule mo se mea e lelei ai le fa’avae o le Malo o Samoa, ua mapu mai i ti’asa, ae tu’ua a’u ou te molimauina lenei aso iloga i o tatou soifua galulue ma le punoua’i i se manuia mo Samoa le atunu’u pele. Ou te fa’afetai atu mo lenei avanoa maualuga mo se sui sili ona fa’atauva’a.”
I sana fa’amatalaga i le taimi a’o ia sisi a’e le tagavai a le malo o Samoa i lea aso sa ia fa’apea ai, “Na maligi loimata ma sisi a’e le fu’a o le sa’olotoga, peita’i na sili ona maligi loimata ina ua o’o i le fuaitau “Aua e te fefe o Le Atua lo ta Fa’avae,” o se mau sa mausali lona gaganaina i le taimi o le fonotaga o le fa’avae o Samoa.”
Na ia fa’asoa mai lea fa’apea, “Ou te mautinoa lava, e au pea le Atua ma Samoa pe afai o le a tatou usita’ia pea poloa’iga uma na fa’atonuina mai ai i tatou e Kerisno Iesu, ma avea ai i tatou o Kerisiano moni lava.”
I lona taofi e tusa ai o le folauga a Samoa mai nei tausaga e 50 ua mavae nei, sa ia fa’apea ai, “E tele suiga ua faia ma sa tauau e atagia ai ni fe’ese’esea’iga tuga i le tatou malo, peita’i, e tasi lava le mau ua mafua ai ona o’o mai le folauga a Samoa i le taimi nei i le manuia, o lo tatou pipi’i mau lea i a tatou agaifanua ma le aganu’u na tatou ola a’e ai, o meaalofa fo’i ia a le Atua mo i tatou uma, o Samoa moni!”
“E tatau lava ona tatou fausia mea uma i totonu o le tatou malo ma o tatou olaga e tusa o a latou aganu’u ma agaifanua, o le fusi lava lea ua sili ona mautu ai o tatou agaga, ma ua faia ai e so’o se Samoa se mea lelei mo lona malo ma ona tagata. Afai tatou te se’e ese mai lena, e le tatou te leiloa le ala i manuia o le Atua mo Samoa.”
I lona auai ai i le taimi o iloiloga o le ulua’i fa’avae o le Malo o Samoa sa ia fa’ailoa ai o latou lagona, “Ua pei o lo’o matou taumafai e tafi ‘esea se ao pouliuli o fa’amalumalu mai i o matou luga.” Na ia fa’ailo lea o lea ituaiga o pouliuli e fa’apea, “I le faiga o mea sa i ai, e fesiligia oe pe afai e auai atu ae va’ai mai e le o sou fa’ai’u papalagi o lo’o i lou igoa, e fesiligia ai o se tama a ai?”
“E le faigofie lava ona soloa’i i luma sau taumafaiga pe afai e te le se afakasi, afai fo’i ae i ai se papalagi i se mea, e pei o ia o se tupu i tagata Samoa uma e aofia fa’atasi ai. O le ao lena ua tafi’esea nei, ua matua logomalie le fa’alogo i suafa o tagata Samoa ma ua laugatasia i tatou uma i fa’amanuiaga eseese o le tatou lava malo na tausailia i le afutoto.”
Ina ua fesiligia e tusa ai o le tele o suiga ua i ai nei i le fa’avae talu mai le ulua’i taimi na fa’atula’ia ai le malo tuto’atasi o Samoa, ae ia fa’ailoa ai e fa’apea, “E tatau ona i ai suiga i so’o se faigamalo, ina ia mafai ona aoga le malo le to’atele o tagata ae le na’o sina to’aititi o i latou. O suiga e soalaupule e o gatasi ma le olaga fa’asamoa o tagata uma, ia le maluelue ona maua’a i totonu o lotoifale o Samoa lana lava agaifanua e ola ai.”
Na fa’ailoa e A’e’au, e le’i taliaina gofie e le Malo Aufa’atasi le Fa’avae na iloilo ma tamau e le matou au usufono. Aua i lona fa’atulaga mai sa pasia e i matou e fa’ataua le pulega fa’amatai, ma ua fa’amauina ai, e palota na’o matai o aiga i totonu o afioaga mo sui o le palemene.
“Ona taofia ai lea e i latou le pelepesite o le tausaga e 1961, ae se’i toe fesiligia tasi e i latou le pa’ia ma le mamalu o tagatanu’u samoa uma lava, e afua mai i talavou se’ia o’o i matai ma tagata matutua, pe se a lo latou fanoga fa’aalia.”
Ina ua toe pasia lava e tagata lautele o Samoa le fa’amaonia o le Pulega a Matai e palotaina tatou sui i le Palemene, o i’ina loa na fa’ato’a fa’ataga ai e le UN po’o le malo aufa’atasi e palota na’o matai. Peita’i, ua mae’a suia nei lea faiga, ma ua manumalo le palota lautele e pei ona i ai nei, ma o se suiga ua alagatatau ona faia, ua atamamai fo’i fanau talavou o le atunu’u, ae ‘aua ne’i galo ia te’i tatou uma, ‘Ia faifai lemu mai suiga, fesili muamua i le aotelega o finagalo o le atunu’u.” O i’ina e maua ai le to’afilemu ma le talia lelei o ni suiga e tagata uma.”
O lo’o i ai se vevesiga i le afio’aga fou o Vaitele Fou, lea e fete’ena’i ona o le to’atele ua manatu o eleele fa’atau motu e le aia i ai le fa’asamoa, peita’i, e tatau lava ona i ai pulega a Matai i lenei afioaga fou, e mafai ai ona latou so’o taua’au mai i ni manuia mai le malo, a leai, e le tatau ia i latou ona a’ea’e manuia o le atunu’u.
“O lea fo’i nu’u o lo’o i ai le itumalo o lo’o aofia ai, e le mafai ona fa’apea mai e le tatau ona o’o atu i ai pulega a Matai, e tatau leaga o lo’o tuaoi ma isi afioaga olo’o fa’atautaia ai pulega a matai. O le mea o lo’o maua pea, o le leai o se nofo filemu.”
“E amata loa ona sola ese le pulega a Matai mai le tatou malo o Samoa, ua amata la ona tatou asa le loloto i le sami sousou.”
Na ave A’e’au ma sui i le palemene i le tausaga 1969 ma tumau ai lava se’ia o’o mai i le tausaga e 1978. Na toe tula’i mai lea i le tausaga e 1980 se’ia o’o i le 1985 ona manatu loa lea o le a sailia sona tofi faife’au. Peita’i e le’i pasi lana su’ega ulufale i Malua, ona faia loa lea o lana fa’ai’uga, toe fo’i i Falealupo Savaii e faia le fa’ato’aga.
Peita’i o lana fa’atuaga lenei i nai sui o lo’o fia tauva pe o le a tauva fo’i mo le tofi i lea tausaga, afai e te faia mea uma ma le fa’amaoni, e fa’amanuiaina fo’i lau taumafaiga, ma e le taitai lava ona e sasi, pe afai e te tumau i lou Ali’i i taimi uma.”
saunia: Leua Aiono Frost


text:
ELSTAVA, UABPepa pisinisi tafailagi
ELSTAVA, UAB
Air conditioners, Ao le la, Boilers musuia-kasa, Energetics, Faasalalauina pamu +40
Lōmiga
I-V 8:00-17:00
ELSTAVA, UAB
Faafanua
Gaoioiga vaega
Air conditioners, Ao le la, Boilers musuia-kasa, Energetics, Faasalalauina pamu, Faʻaautomatika, Faʻaautomatika galuega, Faʻaautomatika vaega, Faʻasaviliviliga, Faʻavevela, Faʻavevela boilers, Faʻavevela geothermal, Faiga ea, Faiga engineering, Faiga faʻaautomatika, Faiga o le suavai, Fale ogāumu, Fausaga eletise, Fausiaina, esetete moni, Filtration suavai, Galuega atinae, Heaters faa-eletise, Heaters infrared, Heaters kasa, Heaters suavai, Ili, Kasa, Malosiaga isi, Malosiaga le la, Malosiaga ma punaoa faalenatura, Masini faʻavevela, Masini, meafaigaluega, Meafaigaluega kasa, Pamu, Pamu penisini, Pamu submersible, Pamu submersible, Pamu tau alamanuia, Pulea otometi, Punavai malosi faafouina, Vai, Vai faiga faʻavevela, Vai faiga tuuina atu, Vakiumu faamama, Vevela e pulea
Qr code
vCard
Website
Igoa nofoaga: Šildymas | Elstava
Fesootaiga social
172 (-)


text:
PE NA TEʻI LAVA UA IAI?
O Meaola Ninii e ʻAina le Suāuu
I LE 2010, e toetoe lima miliona kalone (800 miliona Lita) o suāuu e leʻi faamamāina na masaa i le Fagaloa o Mekisikō, ina ua pā ma magoto ifo i le sami se masini e vili ai le suāuu mai i le manava o le eleele. Peitaʻi, e na o ni nai masina ae amata ona mou atu le tele o le suāuu na faaleagaina ai le sami. Na faapefea ona tupu lenā mea?
Ia Mātau: Na iloa mai i suʻesuʻega a saienitisi, e iai ni meaola ninii i le sami e mafai ona ʻaina mea ninii o loo faia aʻe ai le suāuu. O le polofesa o Terry Hazen, o se saienitisi e suʻesuʻeina meaola ninii, na ia faamatala nei meaola ninii i le sami o ni “meaola o loo saʻili mo suāuu.” O nei meaola ninii sa iai sa latou vaega i le faamamāina ese o le suāuu lea na taʻua i le amataga na masaa i le Fagaloa o Mekisikō.
Ua faapea mai se lipoti a le BBC e tusa ai o lea mataupu: ʻE lē o se mea e faateʻia ai le maua i le sami o nei meaola ninii o loo galala mo le suāuu, auā o loo puna aʻe le suāuu mai i le ilititai, ma maua ai le suāuu i le sami’ mo le faitau piliona o tausaga.
E moni o loo aogā taumafaiga a tagata ina ia faamamā ese le suāuu. Peitaʻi o taumafaiga sili ma fitā a tagata, e ono iʻu ai ina faateteleina le faafitauli. O vailaau o loo faaaogā e tagata e faaleagaina ai le faagasologa o mea o le natura lea e mafai ona faamamāina le suāuu. E lē gata i lea, o na vailaau e oona ma e iai ona aafiaga tumau i le siʻosiʻomaga. Peitaʻi, o mea o le natura e faamamāina le suāuu, e aofia ai ma meaola ninii ia e ʻaina le suāuu, e mafai ai e le sami ona faamamāina ia lava e aunoa ma ni aafiaga leaga mai i vailaau oona. *
O le ā sou manatu? Pe na teʻi lava ua iai meaola ninii i le sami e ʻaina le suāuu? Pe na foafoaina?
^ pala. 6 E lē o mafai ona iloa i le taimi nei po o ā ni aafiaga tumau i meaola o le sami, ona o le faalavelave na tupu i le Fagaloa o Mekisikō.